NACRT PRIJEDLOGA



**GRAD ZAGREB**

## P R O G R A M

**POTICANJA RAZVOJA OBRTA, MALOG I SREDNJEG**

**PODUZETNIŠTVA U GRADU ZAGREBU 2024. - 2030.**

**SADRŽAJ**

[1. UVOD 3](#_Toc158031820)

[2. ZAKONODAVNI I STRATEŠKI OKVIR 4](#_Toc158031821)

[3. ANALIZA STANJA PODUZETNIŠTVA I OBRTA U GRADU ZAGREBU 9](#_Toc158031822)

[3.1. Kretanje broja poduzetnika i obrtnika te zaposlenih kod poduzetnika i obrtnika 9](#_Toc158031823)

[3.2. Ostvareni financijski rezultati poduzetnika 18](#_Toc158031824)

[3.3. Zaključno 28](#_Toc158031825)

[4. SWOT ANALIZA 29](#_Toc158031826)

[5. CILJEVI I MJERE 30](#_Toc158031827)

[6. PROVEDBA PROGRAMA 44](#_Toc158031828)

[7. ZAVRŠNE ODREDBE 45](#_Toc158031829)

Na temelju članka 41. točke 6. Statuta Grada Zagreba (Službeni glasnik Grada Zagreba 23/16, 2/18, 23/18, [3/20](https://www1.zagreb.hr/sluzbeni-glasnik/#/app/akt?id=f573cd67-cd1a-4307-b7a3-203ff3cdb21d), [3/21](https://www1.zagreb.hr/sluzbeni-glasnik/#/app/akt?id=45d5dc8f-9c05-4499-a711-f9cdec03e157), [11/21 - pročišćeni tekst](https://www1.zagreb.hr/sluzbeni-glasnik/#/app/akt?id=74577289-f604-4391-852a-1869e8e23615) i [16/22](https://www1.zagreb.hr/sluzbeni-glasnik/#/app/akt?id=e77563ce-ae82-480d-af6c-61862aeb0c12)), Gradska skupština Grada Zagreba, na \_\_\_ sjednici, \_\_\_\_\_\_\_\_\_\_\_\_\_\_2024., donijela je

**PROGRAM**

**poticanja razvoja obrta, malog i srednjeg poduzetništva**

**u Gradu Zagrebu 2024. - 2030.**

1. UVOD

Grad Zagreb kao glavni grad ujedno je i administrativno, gospodarsko, sveučilišno, financijsko i političko središte Republike Hrvatske. Nositelj je ukupnog gospodarstva Hrvatske s najvećim brojem stanovnika, gospodarskih subjekata, ostvarenim bruto domaćim proizvodom (u daljnjem tekstu: BDP-om), najvećim uvozom i izvozom te snažnim sektorom obrtništva, malog i srednjeg poduzetništva.

Prema zadnje raspoloživim podacima udjel Grada Zagreba u ukupnom BDP-u Hrvatske u 2021. je iznosio 34,3 %. Nadalje, prema Analizi financijskih rezultata poslovanja poduzetnika Grada Zagreba u 2022. godini, koju je izradila Financijska agencija (FINA), u Gradu Zagrebu poslovalo je 33,2 % svih poduzetnika u Hrvatskoj koji su zapošljavali 38 % od ukupnog broja zaposlenih kod svih poduzetnika i ostvarili 48,7 % ukupnih prihoda i 38,4 % dobiti hrvatskih poduzetnika.

Jednako tako, prema istoj Analizi, mikro, mali i srednji poduzetnici glavni su čimbenici u ukupnom gospodarstvu Hrvatske i Grada Zagreba. U Hrvatskoj oni zauzimaju udjel od 99,7 % u ukupnom broju poduzetnika i zapošljavaju 72,9 % od ukupno zaposlenih kod poduzetnika, a slično je i u Gradu Zagrebu gdje mikro, mali i srednji poduzetnici čine 99,6 % u ukupnom broju poduzetnika i zapošljavaju 60,2 % od ukupno zaposlenih kod poduzetnika.

Na Europskoj razini također se ističe da su mikro, mali i srednji poduzetnici glavna okosnica gospodarstva Europske unije te prema podacima iz 2022. čine 99,8 % svih poduzetnika, imaju oko 85 milijuna zaposlenih te osiguravaju dvije trećine radnih mjesta u privatnom sektoru.[[1]](#footnote-1)

Stoga je na europskoj i nacionalnoj razini doneseno niz strategija, programa, planova i drugih akata usmjerenih na jačanje konkurentnosti poduzetnika i stvaranje poticajnog poslovnog okruženja.

Tako je i Gradska skupština Grada Zagreba na 21. sjednici, 21. ožujka 2019., donijela Program poticanja razvoja obrta, malog i srednjeg poduzetništva u Gradu Zagrebu 2019. - 2023. (Službeni glasnik Grada Zagreba 6/19) koji se temeljio na Razvojnoj strategiji Grada Zagreba za razdoblje do 2020. godine, a koji je prestao važiti krajem 2023.

Razdoblje provedbe ovog programa bilo je obilježeno brojnim izazovima koji su zahtijevali velike napore i prilagođavanja obrtnika i poduzetnika kako bi očuvali poslovanje. Naime, nakon vremena neizvjesnosti zbog globalne pandemije uzrokovane bolesti COVID-19 koja je trajala od ožujka 2020. do svibnja 2023., a čije se posljedice još uvijek osjećaju, nadovezale su se financijska i energetska kriza prvenstveno uzrokovane geopolitičkom situacijom zbog rata u Ukrajini. Osim toga, negativne posljedice na zagrebačko gospodarstvo dodatno su ostavila i dva snažna potresa koja su pogodila Zagreb i okolicu 22. ožujka i 29. prosinaca 2020.

Obrtnici i poduzetnici su također bili suočeni sa promjenom službene valute, odnosno ulaskom Republike Hrvatske u eurozonu i schengenski prostor s 01.01.2023. godine. Međutim, ovdje je važno naglasiti da će ekonomske koristi od uvođenja eura kao službene valute zasigurno biti veće od troškova, a osim toga članstvo u eurozoni bi trebalo pridonijeti i boljoj zaštiti od kriza i ekonomskih šokova.

Sve navedeno dodatno ukazuje na potrebu nastavka pružanja podrške Grada Zagreba u poslovanju obrtnika i poduzetnika, odnosno jačanju njihove konkurentnosti i otpornosti na razne vrste kriza posebice kroz zelenu i digitalnu transformaciju poslovanja, a čime se ujedno pridonosi i očuvanju zaposlenosti.

U tom je kontekstu izrađen novi Program poticanja razvoja obrta, malog i srednjeg poduzetništva u Gradu Zagrebu 2024. - 2030. (u daljnjem tekstu: Program) kojim su definirani ciljevi te mjere i aktivnosti koje će pridonijeti njihovom ostvarenju.

Prilikom izrade novog Programa korišteni su podaci dobiveni na temelju raspoloživih statističkih podataka, provedenih analiza gospodarstva, fokus grupa te realiziranih mjera i aktivnosti iz dosadašnjeg Programa poticanja razvoja obrta, malog i srednjeg poduzetništva u Gradu Zagrebu 2019. - 2023. U proces izrade također su uključeni relevantni dionici iz područja obrtništva i poduzetništva kao što su institucije i asocijacije obrtnika i poduzetnika, gradska upravna tijela te druge organizacije i stručnjaci za navedeno područje.

Glavni nositelj provedbe mjera iz Programa je Gradski ured za gospodarstvo, ekološku održivost i strategijsko planiranje.

Pojmovi u tekstu Programa koji imaju rodno značenje odnose se jednako na muški i ženski rod, sukladno članku 43. Zakona o ravnopravnosti spolova (Narodne novine 82/08 i 69/17).

2. ZAKONODAVNI I STRATEŠKI OKVIR

Program je izrađen sukladno ***Zakonu o poticanju razvoja malog gospodarstva*** (Narodne novine 29/02, 63/07, 53/12, 56/13, 121/16) i ***Zakonu o unapređenju poduzetničke infrastrukture*** (Narodne novine 93/13, 114/13-Uredba, 41/14, 57/18, 138/21), a pri izradi se vodilo računa o njegovoj usklađenosti s razvojnim potrebama, prioritetima i ciljevima globalnih, europskih, nacionalnih i gradskih dokumenata relevantnih za područje obrtništva i poduzetništva kao što su:

***Program Ujedinjenih naroda o održivom razvoju do 2030. godine****(****Agenda 2030****.)* definira 17 globalnih ciljeva održivog razvoja za koje se očekuje da će ih države članice Ujedinjenih naroda koristiti prilikom kreiranja svojih politika.  Ciljevi se odnose na široki raspon društvenih i ekoloških aspekata održivog razvoja, a među ostalim ciljevima su cilj 8. Promovirati uključiv i održiv gospodarski rast, punu zaposlenost i dostojanstven rad za sve i cilj 9. Izgraditi prilagodljivu infrastrukturu, promovirati uključivu i održivu industrijalizaciju i poticati inovativnost.

***Rezolucija Ujedinjenih naroda o promicanju socijalne i solidarne ekonomije za održivi razvoj*[[2]](#footnote-2)** potvrđuje da socijalno/društveno i solidarno gospodarstvo može doprinijeti postizanju ciljeva održivog razvoja posebice u pogledu zapošljavanja i dostojanstvenog rada, pružanja socijalnih usluga, promicanja ravnopravnosti spolova i osnaživanja žena, pristupačnog financiranja i lokalnog gospodarskog razvoja, promicanja socijalnog dijaloga, prava rada i socijalne zaštite, kao i uključivog i održivog rasta, stvaranja partnerstava i mreža na lokalnoj, nacionalnoj, regionalnoj i međunarodnoj razini te promicanja participativnog upravljanja i donošenja politika te svih ljudskih prava.

***EU Zakon o malom poduzetništvu[[3]](#footnote-3)*** je glavni dokument Europske unije vezan za razvoj politika malog i srednjeg poduzetništva kojim se ujedno potvrđuje ključna uloga malog i srednjeg poduzetništva u gospodarstvu Europske unije. Dokument nije obvezatan već daje preporuke, odnosno utvrđuje načela namijenjena vođenju oblikovanja i provedbi politika na razini Europske unije i na nacionalnoj razini u zemljama Europske unije.

***Europski zeleni plan[[4]](#footnote-4)*** je strateški razvojni dokument za postizanje održivosti gospodarstva Europske unije koji sadržava mjere za zaustavljanje uništavanja okoliša i klimatskih promjena, obnovu biološke raznolikosti i prijelaz na čisto kružno gospodarstvo. Planom se želi postići da Europska unija postane moderno, resursno učinkovito i konkurentno gospodarstvo.

***Nova industrijska strategija za Europu[[5]](#footnote-5)*** predstavlja strateški dokument za potporu europskoj industriji u njezinoj dvostrukoj tranziciji prema klimatskoj neutralnosti i digitalnom vodstvu u svijetu te su definirana temeljna načela za industrijsku preobrazbu Europe. Na temelju novih spoznaja koje su proizašle iz krize uzrokovane pandemijom bolesti COVID-19 Europska komisija je donijela ažuriranu Strategiju[[6]](#footnote-6) kojom se naglašava potreba jačanja otpornosti jedinstvenog tržišta na poremećaje i osiguravanja kontinuiteta u slobodnom kretanju osoba, robe, usluga i kapitala te potreba za analizom i rješavanjem ovisnosti Europske unije u ključnim strateškim područjima, kao i potreba za ubrzanjem zelene i digitalne tranzicije.

***Strategija za MSP-ove i održivu i digitalnu Europu[[7]](#footnote-7)*** ima za cilj povećati broj malih i srednjih poduzetnika koji postupaju u skladu s održivom poslovnom praksom i koji primjenjuju digitalne tehnologije, odnosno potaknuti ih da predvode zelenu i digitalnu tranziciju. U strategiji se identificiraju potrebe malih i srednjih poduzetnika i predlažu mjere koje bi im trebale pomoći da se razvijaju i jačaju te da budu konkurentni, otporni i održivi.

***Izgradnja gospodarstva za ljude: akcijski plan za socijalnu ekonomiju[[8]](#footnote-8)*** pruža europski okvir do 2030. za daljnju podršku razvoju socijalne/društvene ekonomije. Cilj je poboljšati društvene inovacije, poduprijeti razvoj socijalne/društvene ekonomije te ojačati njezinu društvenu i ekonomsku transformativnu moć. U planu se navodi među ostalim da socijalna/društvena ekonomija obuhvaća subjekte koji imaju sljedeća zajednička načela i značajke: veća važnost ljudi i društvene i/ili ekološke svrhe nego dobiti, ponovno ulaganje većine dobiti i viškova radi obavljanja djelatnosti u interesu članova/korisnika („kolektivni interes”) ili društva općenito („opći interes”) te demokratsko i/ili participativno upravljanje. Također se navodi da poslovni modeli socijalne/društvene ekonomije donose vrijednost lokalnim gospodarstvima i društvima poticanjem njihove uključivosti, otpornosti i održivosti.

***Prijedlog Preporuke vijeća o razvoju okvirnih uvjeta za socijalnu ekonomiju*[[9]](#footnote-9)** daje preporuke o strategijama i politikama kojima se potvrđuje, potiče i nadograđuje doprinos socijalne/društvene ekonomije olakšavanju pristupa tržištu rada i društvenom uključivanju. Predloženim poticanjem socijalne/ društvene ekonomije nastoji se potaknuti održiv gospodarski i industrijski razvoj, doprinijeti teritorijalnoj koheziji u državama članicama te poduprijeti društvene inovacije.

***Nacionalna razvojna strategija Republike Hrvatske do 2030.[[10]](#footnote-10)*** daje temelje za održiv, uključiv i inovativan razvoj Hrvatske, uz postizanje otpornosti društva i gospodarstva na globalne krize. Utvrđeni razvojni smjerovi i strateški ciljevi trebali bi pridonijeti boljem iskorištenju potencijala i otklanjanju štete prouzročene globalnom krizom uzrokovanom pandemijom bolesti COVID-19 te potaknuti što brži oporavak. U kontekstu navedenog Hrvatska će se usmjeriti prema poticanju konkurentnosti i inovativnosti gospodarstva i društva, oporavku i jačanju otpornosti na krize, zelenoj i digitalnoj tranziciji te uravnoteženom regionalnom razvoju.

***Strategija razvoja održivog turizma do 2030. godine[[11]](#footnote-11)*** je krovni razvojni dokument hrvatskog turizma i akt strateškog planiranja koji služi za oblikovanje i provedbu razvojnih turističkih politika te je usklađena s nacionalnim i europskim politikama vezanim za turizam i opći gospodarski i društveni razvoj. Jedan od ciljeva strategije je i konkurentniji i inovativan turizam što traži i povoljnije poslovno i investicijsko okruženje te prilagodbu brzim tehnološkim promjenama i razvoj tzv. pametnih destinacija.

***Plan razvoja Grada Zagreba za razdoblje do kraja 2027.[[12]](#footnote-12)*** je srednjoročni strateški dokument u kojem su definirane ključne strateške odrednice koje određuju smjer razvoja Grada Zagreba pri čemu je naglasak na održivosti, ravnoteži i dobrobiti zajednice. Planom razvoja je definirana razvojna vizija – „Grad Zagreb – zelen, inovativan i održiv grad. Grad solidarnosti i jednakih mogućnosti“, a vizija se planira ostvariti kroz 4 prioriteta javne politike: zeleno i otporno gospodarstvo; društvena jednakost, kvalitetne i dostupne društvene usluge; učinkovito i održivo upravljanje prostornim i prirodnim resursima te zelena tranzicija i digitalna transformacija.

***Provedbeni program Grada Zagreba za razdoblje od 2021. do 2025. godine****[[13]](#footnote-13)* je kratkoročni akt strateškog planiranja tijekom mandata gradonačelnika Grada Zagreba koji osigurava realizaciju posebnih ciljeva utvrđenih Nacrtom plana razvoja Grada Zagreba i strateških ciljeva utvrđenih Nacionalnom razvojnom strategijom Republike Hrvatske do 2030. godine. Sadrži viziju Grada Zagreba do 2025. “ Grad Zagreb – zelen, inovativan i održiv. Grad solidarnosti i jednakih mogućnosti.“ Provedbeni program također sadrži četiri osnovna prioriteta na koje će Grad Zagreb usmjeriti svoje djelovanje u navedenom razdoblju: zeleno, održivo i otporno gospodarstvo; kvalitetna i dostupna društvena infrastruktura; urbana revitalizacija i održivo upravljanje prostornim i prirodnim resursima te zelena tranzicija i digitalna transformacija.

***Zagrebačka strategija izjednačavanja mogućnosti za osobe s invaliditetom u razdoblju***

***od 2022. do 2025.****[[14]](#footnote-14)* je strateški dokument Grada Zagreba u kojem su dane smjernice za usklađivanje svih politika za unaprjeđivanje kvalitete života osoba s invaliditetom. Kako su zapošljavanje i rad među temeljnim oblicima društvene uključenosti i ekonomske neovisnosti, strategijom se planira uvođenje različitih modela zapošljavanja među kojima su i oni u okviru društvene i kružne ekonomije, odnosno društvenog poduzetništva.

***Zagrebačka strategija borbe protiv siromaštva i socijalne isključenosti za razdoblje od 2021. do 2025. godine***[[15]](#footnote-15) sadrži temeljne pojmove, analizu stanja po pitanju siromaštva i socijalne isključenosti s naglaskom na stanje u Gradu Zagrebu, strateške ciljeve i podciljeve te mjere i aktivnosti. Strateški cilj ove strategije je prevencija i smanjenje rizika od siromaštva i socijalne isključenosti na području Grada Zagreba. Pri tome je jedan od podciljeva - osigurati kvalitetu, dostupnost i raznovrsnost socijalnih usluga te socijalnim ulaganjem omogućiti punu participaciju građana Grada Zagreba u društvu, dok je jedna od mjera koja bi trebala pridonijeti realizaciji tog podcilja - osiguravanje dodjele potpora za razvoj društvenog poduzetništva.

***Okvirna strategija pametnog Grada Zagreba – Zagreb Smart City – vizija do 2030.***

***godine[[16]](#footnote-16)*** postavlja ciljeve i određuje strateška područja budućeg razvoja Grada Zagreba u smjeru pametnog grada te za svako strateško područje definira prioritetne mjere i aktivnosti koje je potrebno provesti kako bi se ostvarili postavljeni ciljevi. Strategijom se nastoji usmjeriti Grad Zagreb k implementaciji inovativnih načina korištenja resursa i novih tehnologija, boljoj koordinaciji gradske uprave te aktivnom uključivanju građana u razvoj Grada kako bi se postigla optimalna kvaliteta života, razvoja gospodarstva i smanjenja emisija stakleničkih plinova te prilagodba klimatskim promjenama.

3. ANALIZA STANJA PODUZETNIŠTVA I OBRTA U GRADU ZAGREBU

Za analizu su odabrani podaci o broju, strukturi i dinamici kretanja poduzetnika, broju zaposlenih po djelatnostima te ostvarenim financijskim rezultatima u poslovanju poduzetnika. Također su analizirani podaci o kretanjima broja obrtnika i zaposlenih kod obrtnika. Za potrebe analize korišteni su podaci Financijske agencije, Državnog zavoda za statistiku, Hrvatske obrtničke komore, Hrvatskog zavoda za mirovinsko osiguranje te interna dokumentacija Gradskog ureda za gospodarstvo, ekološku održivost i strategijsko planiranje.

3.1. Kretanje broja poduzetnika i obrtnika te zaposlenih kod poduzetnika i obrtnika

Poduzetnici Grada Zagreba čine nešto više od trećine ukupnog broja poduzetnika Republike Hrvatske što je pokazatelj daljnje dominantne pozicije Grada Zagreba u nacionalnom gospodarstvu.

**Slika 1. Kretanje broja poduzetnika u Republici Hrvatskoj i Gradu Zagrebu u razdoblju od 2018. do 2022.**

*Izvor:* *Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba i Republike Hrvatske za pojedinu godinu u razdoblju od 2018. do 2022.*

Iz slike 1. vidljivo je da je zadnjih pet godina broj poduzetnika u Republici Hrvatskoj i Gradu Zagrebu imao kontinuirani rast s time da je rast broja poduzetnika u 2022. u odnosu na 2018. bio nešto veći u Republici Hrvatskoj (15,1 %), nego što je bio u Gradu Zagrebu (13,9 %).

Kako bi se dobio detaljniji uvid u kretanje broja poduzetnika i zaposlenih u Gradu Zagrebu, odnosno bolje utvrdile dinamičke promjene, u razmatranje je uzeto duže vremensko razdoblje tj. analizirani su duži vremenski nizovi te je tako napravljena analiza kretanja broja poduzetnika i zaposlenih po područjima djelatnosti za desetogodišnje razdoblje od 2013. – 2022. Analizom podataka o broju poduzetnika u Gradu Zagrebu po djelatnostima prema Nacionalnoj klasifikaciji djelatnosti 2007. – NKD 2007. (u daljnjem tekstu: NKD-u 2007.) navedenima u tablici 1. utvrđeno je ukupno neto povećanje broja poduzetnika na razini 16.683, što čini prosječnu godišnju stopu rasta od 4,6 %. Pri tome je najznačajnije povećanje broja poduzetnika u djelatnosti M Stručne, znanstvene i tehničke djelatnosti u kojoj se broj poduzetnika u 2022. u odnosu na 2013. povećao za 3.516 ili 67,5 %, slijedi djelatnost J Informacije i komunikacije gdje je broj poduzetnika povećan za 2.009 ili 55,6 %, zatim djelatnost F Građevinarstvo u kojoj je broj poduzetnika povećan za 1.997 ili 61,8 % te I Djelatnost pružanja smještaja te pripreme i usluživanja hrane u kojoj je broj poduzetnika u desetogodišnjem razdoblju povećan za 1.736 ili 46,6 %.

Od svih promatranih djelatnosti najveća prosječna godišnja stopa rasta broja poduzetnika zabilježena je u djelatnosti R Umjetnost, zabava i rekreacija (9,7 %), slijedi djelatnost I Djelatnost pružanja smještaja te pripreme i usluživanja hrane (9,1 %) te djelatnost N Administrativne i pomoćne uslužne djelatnosti (8,3 %).


U promatranom razdoblju samo su tri djelatnosti imale neznatno smanjenje broja poduzetnika i to B Rudarstvo i vađenje, K Financijske djelatnosti i djelatnosti osiguranja te djelatnost O Javna uprava i obrana; obvezno socijalno osiguranje.

**Tablica 1. Dinamika kretanja broja poduzetnika po djelatnostima prema NKD-u 2007 u Gradu Zagrebu u razdoblju 2013. – 2022.**



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba za pojedinu godinu u razdoblju od 2013. do 2022.*

**Slika 2. Indeksi kretanja broja poduzetnika realnog sektora u Republici Hrvatskoj i Gradu Zagrebu u razdoblju 2018. – 2022. (2017. = 100)**

****

*Izvor:* *Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba i Republike Hrvatske za pojedinu godinu u razdoblju od 2017. do 2022.*

Kao što je vidljivo iz slike 2., indeksi kretanja broja poduzetnika realnog sektora[[17]](#footnote-17) u Republici Hrvatskoj i Gradu Zagrebu u cijelom razdoblju od 2018. do 2022. pokazuju uzlazne trendove. Pri tome je u 2022. broj poduzetnika u Republici Hrvatskoj u realnom sektoru porastao za 33,7 %, a slična situacija je i u Gradu Zagrebu gdje je broj poduzetnika porastao za 34 % u odnosu na baznu 2017. Promatrano prema djelatnostima koje su ubrojene u realni sektor najveći rast broja poduzetnika je u djelatnosti D Opskrba električnom energijom, plinom, parom i klimatizacija 62 % i djelatnosti G Građevinarstvo 51,3 %. Zanimljivo je da se sektor građevinarstva nalazi među prva tri područja u Gradu Zagrebu po broju poduzetnika i broju zaposlenih, dok je u godinama koje su slijedile neposredno nakon svjetske financijske krize 2008. upravo taj sektor bio obilježen značajnim padom aktivnosti i zaposlenosti i to sve do 2015. nakon čega je došlo do izraženijeg oporavka. Razlog tome svakako su i pozitivni trendovi u kretanjima na tržištu nekretnina te izgradnja prometne infrastrukture.

Ovdje je važno spomenuti da su u cijelom promatranom razdoblju prisutni uzlazni trendovi u broju poduzetnika unatoč tome što promatrano razdoblje uključuje i vrijeme pandemije koronavirusa uzrokovano bolesti COVID-19 (ožujak 2020. - svibanj 2023.) u kojem je došlo do zatvaranja gospodarstva u cijelom svijetu.

U tablici 2. prikazano je kretanje broja zaposlenih kod poduzetnika po djelatnostima u razdoblju od 2013. do 2022. iz čega je vidljivo da je ukupno neto povećanje broja zaposlenih 43.619, što čini prosječnu godišnju stopu rasta od 1,4 %.

Najveća promjena u broju zaposlenih ostvarena je u djelatnosti J Informacije i komunikacije s nominalnim povećanjem broja zaposlenih za 10.459 i prosječnom godišnjom stopom rasta broja zaposlenih od 4,25 %. Slijedi djelatnost M Stručne, znanstvene i tehničke djelatnosti s nominalnim povećanjem broja zaposlenih za 10.301 i prosječnom godišnjom stopom rasta zaposlenih od 4% te djelatnost I Djelatnost pružanja smještaja te pripreme i usluživanja hrane s povećanjem broja zaposlenih za 10.153. i prosječnom godišnjom stopom rasta zaposlenih od 8,51 %.

Pritom, djelatnost E Opskrba vodom, uklanjanje otpadnih voda, gospodarenje otpadom te djelatnosti sanacije okoliša ima najveću prosječnu godišnju stopu rasta broja zaposlenih od 21,8 %, s nominalnim povećanjem broja zaposlenih za 5.367.

Djelatnost L Poslovanje nekretninama je područje koje je u promatranom razdoblju imalo najveće nominalno smanjenje broja zaposlenih za 10.140 te ujedno i najveći godišnji pad zaposlenih, odnosno prosječna godišnja stopa pada zaposlenosti iznosi -9,8 %.

**Tablica 2. Dinamika kretanja broja zaposlenih kod poduzetnika po djelatnostima prema NKD-u 2007 u Gradu Zagrebu u razdoblju 2013. – 2022.**



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba za pojedinu godinu u razdoblju od 2013. do 2022.*

**Tablica 3. Kretanje broja obrtnika i zaposlenih kod obrtnika – osiguranika u Republici Hrvatskoj i Gradu Zagrebu u razdoblju 2013. – 2022.**



**Tablica 4. Kretanje broja obrtnika i zaposlenih kod obrtnika – osiguranika u Republici Hrvatskoj i Gradu Zagrebu u razdoblju 2013. – 2022. – nastavak**



*Izvor: Obrada Gradskog ureda za gospodarstvo, ekološku održivost i strategijsko planiranje podataka Hrvatskog zavoda za mirovinsko osiguranje i Hrvatske obrtničke komore (Podaci se odnose samo na obrtnike - osiguranike mirovinskog osiguranja kojima je obrt prva i jedina djelatnost, a s te osnove plaćaju doprinos za mirovinsko osiguranje. U ovaj broj nisu uključeni obrtnici koji imaju otvoren obrt uz radni odnos te plaćaju obvezne doprinose s osnove obrta prema godišnjoj poreznoj prijavi.*

**Tablica 5. Dinamika kretanja broja obrta i obrtnika po djelatnostima prema NKD-u 2007 u Republici Hrvatskoj i Gradu Zagrebu u razdoblju 2018.-2022.**

(stanje na dan 31.12.)



*Izvor: interna dokumentacija Gradskog ureda za gospodarstvo, ekološku održivost i strategijsko planiranje*

Kretanje broja obrtnika i zaposlenih kod obrtnika – osiguranika te dinamike broja obrta i obrtnika po djelatnostima prema NKD-u 2007. prikazano je u tablicama 3., 4. i 5.

U tablicama 3. i 4. prikazano je kretanje broja obrtnika i broja zaposlenih kod obrtnika za razdoblje od 2013. do 2022. u Gradu Zagrebu u usporedbi s podacima za Republiku Hrvatsku, s time da se podaci odnose samo na obrtnike – osiguranike mirovinskog osiguranja kojima je obrt prva i jedina djelatnost i koji s te osnove plaćaju doprinos za mirovinsko osiguranje. U tim podacima nisu uključeni obrtnici koji imaju otvoren obrt uz radni odnos te plaćaju obvezne doprinose s osnove obrta prema godišnjoj poreznoj prijavi.

Analizom podataka iz tablica 3. i 4. vidljiv je rast broja obrtnika od 2017. kako u Republici Hrvatskoj tako i u Gradu Zagrebu. Međutim, ono što zabrinjava je pad broja zaposlenih kod obrtnika. U 2022. broj zaposlenih kod obrtnika u Republici Hrvatskoj u odnosu na 2013. bio je manji za 4 % (3.943), dok je u Gradu Zagrebu taj pad znatno izraženiji s obzirom da je broj zaposlenih smanjen za 22,6 % (3.248).

Tablica broj 5. prikazuje dinamiku kretanja broja obrta i obrtnika prema NKD-u 2007 u Republici Hrvatskoj i Gradu Zagrebu za razdoblje od 2018. do 2022. U cjelokupnom promatranom razdoblju vidljiv je kontinuirani rast broja obrta i obrtnika. Na razini Republike Hrvatske u 2022. u odnosu na 2018. broj obrta bio je veći za 20.711 ili 25,5 %, a približno je porastao i broj obrtnika za 20.741 ili 25,3 %.

Podaci za Grad Zagreb bilježe veći postotni rast broja obrta i obrtnika u odnosu na razinu Republike Hrvatske u istom razdoblju. Tako je broj obrta u 2022. bio veći za 5.633 ili 38,7 % nego u 2018., a broj obrtnika za 5.649 ili 38,6 %.

U promatranom razdoblju također je vidljiv rast udjela broja obrta i obrtnika Grada Zagreba u ukupnom broju Republike Hrvatske, pri čemu je udjel broja obrta u svim godinama jednak udjelu broja obrtnika. Tako je udjel broja obrta Grada Zagreba u ukupnom broju svih obrta u zemlji u 2018. bio 17,9 %, dok je u 2022. porastao na 19,8 %, a ista situacija je i kod broja obrtnika.

Gledano po djelatnostima, najveći rast broja obrta i obrtnika u Republici Hrvatskoj bio je u djelatnostima J Informacije i komunikacije i u M Stručne, znanstvene i tehničke djelatnosti, a ista situacija je i u Gradu Zagrebu. Kontinuirani rast broja obrta i obrtnika na razini Republike Hrvatske i Grada Zagreba prisutan je još u djelatnostima C Prerađivačka industrija, F Građevinarstvo i N Administrativne i pomoćne uslužne djelatnosti.

Pad broja obrta na razini Republike Hrvatske i Grada Zagreba zabilježen je u djelatnostima I Djelatnosti pružanja smještaja te pripreme i usluživanja hrane i u G Trgovina na veliko i malo; popravak motornih vozila i motocikala.

3.2. Ostvareni financijski rezultati poduzetnika

Za potrebe analize podataka o poslovanju poduzetnika odabrani su podaci o kretanju broja poduzetnika prema njihovoj veličini, prihodima, rashodima, ostvarenom financijskom rezultatu, investicijama u dugotrajnu imovinu, vanjskotrgovinskoj razmjeni, kao i podaci o njihovim temeljnim bilančnim pozicijama.

U tablici 6. dani su podaci o poslovanju poduzetnika u Republici Hrvatskoj i Gradu Zagrebu u petogodišnjem razdoblju tj. od 2018. do 2022.

Iz prezentiranih podataka vidljivo je da u analitičkom razdoblju dominantnu ulogu u ukupnom broju poduzetnika imaju mikro i mali poduzetnici koji bilježe kontinuirani rast, dok je kod srednjih i velikih u 2021. došlo do manjeg pada broja poduzetnika u odnosu na godinu prije.

Također je evidentno da se pandemija koronavirusa negativno odrazila na poslovanje poduzetnika kako u Republici Hrvatskoj tako i Gradu Zagrebu zbog zatvaranja dijela gospodarstva, a o čemu govore podaci o padu broja zaposlenih, ukupnog prihoda, neto dobiti te rastu broja poduzetnika s gubitkom u 2020. u odnosu na pretpandemijsku 2019. Tako je primjerice neto dobit poduzetnika u 2020. bila za oko jednu trećinu manja od dobiti koju su ostvarili u 2019.


Međutim, već sljedeće godine došlo je do oporavka, odnosno do porasta broja zaposlenih, prihoda, dobiti, kao i smanjenja broja poduzetnika koji su ostvarili gubitak. Ovom oporavku svakako su pridonijele mjere koje su poduzete radi očuvanja radnih mjesta i ublažavanja negativnih posljedica pandemije na gospodarstvo.

**Tablica 6. Odabrani podaci za usporednu analizu financijskih rezultata poslovanja poduzetnika u Republici Hrvatskoj i u Gradu Zagrebu u razdoblju 2018. – 2022.**

(financijske veličine u milijunima kuna)*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Republike Hrvatske i Grada Zagreba za pojedinu godinu u razdoblju od 2018. do 2022.*

Podaci o kretanju investicija u dugotrajnu imovinu za Grad Zagreb i za Republiku Hrvatsku prikazani su na slici broj 3. te pokazuju povoljne trendove kretanja. Investicije poduzetnika Republike Hrvatske u dugotrajnu imovinu iznosile su 34,4 milijardi kuna u 2022. što je 10,1 milijardu kuna više nego u 2018. te čini povećanje od 41,6 %. Investicije u dugotrajnu imovinu poduzetnika Grada Zagreba također bilježe pozitivan trend. U 2022. iznosile su 17,4 milijardi kuna što je povećanje od 6 milijardi kuna ili 52,7 % u odnosu na 2018. kada su iznosile 11,4 milijardi kuna.

**Slika 3. Kretanje investicija u dugotrajnu imovinu poduzetnika u Republici Hrvatskoj i Gradu Zagrebu u razdoblju od 2018. – 2022.**




*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba za pojedinu godinu u razdoblju od 2018. do 2022.*

Prethodno utvrđena kretanja investicija u dugotrajnu imovinu mogu se povezati s kretanjima vrijednosti ukupne imovine, ali i ukupnim poslovnim aktivnostima izraženim ukupnim prihodima tijekom analitičkog razdoblja 2018. – 2022. Kao što je prikazano u tablici 6. ukupna imovina poduzetnika Republike Hrvatske u 2022. povećana je za 21,9 % u usporedbi s imovinom poduzetnika za 2018., dok je ukupna imovina poduzetnika Grada Zagreba povećana tijekom 2022. za 15,9 % u odnosu na imovinu poduzetnika iz 2018.

Kretanje vrijednosti robne razmjene s inozemstvom u razdoblju od 2013. do 2022. u Gradu Zagrebu prikazano je na slici 4.

**Slika 4. Kretanje vrijednosti vanjskotrgovinske razmjene Grada Zagreba u razdoblju 2013. – 2022.**



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Državnog zavoda za statistiku*

Kao što je vidljivo iz slike 4., vrijednost robne razmjene Grada Zagreba s inozemstvom u 2022. iznosila je 237,7 milijardi kuna što je povećanje od 135,6 % u odnosu na 2013. kada je iznosila 100,9 milijardi kuna. Pokrivenost uvoza izvozom iznosi 34 % te je ostvaren vanjskotrgovinski deficit u 2022. u iznosu od 117,1 milijardi kuna, a što je ujedno najviši deficit u zadnjih deset godina.

Uvođenjem eura kao službene valute u Republici Hrvatskoj početkom 2023. za očekivati je da će u narednom razdoblju biti vidljivi određeni pozitivni učinci na poslovanje izvozno orijentiranih poduzetnika.

**Tablica 7. Broj poduzetnika, ukupni prihodi i dobit ili gubitak razdoblja poduzetnika u Gradu Zagrebu po djelatnostima prema NKD-u 2007 u razdoblju od 2018. – 2022.**

(iznosi u tisućama kuna)



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz odgovarajućih analiza financijskih rezultata poslovanja poduzetnika Grada Zagreba za pojedinu godinu u razdoblju od 2018. do 2022.*

U tablici 7. dan je pregled ukupnih prihoda, odnosno financijskih rezultata poslovanja koje su zagrebački poduzetnici ostvarili u pojedinom području djelatnosti u razdoblju od 2018. do 2022.

Analizirajući podatke u tablici vidljivo je da je nakon dvije godine rasta ukupnih prihoda tijekom 2018. i 2019., zbog pandemije koronavirusa, odnosno zatvaranja dijela gospodarstva i time pada gospodarskih aktivnosti, u 2020. zabilježen pad ukupnih prihoda u gotovo svim područjima osim djelatnosti E Opskrba vodom, uklanjanje otpadnih voda, gospodarenje otpadom te djelatnosti sanacije okoliša. Također je u pojedinim područjima iskazan i značajan iznos neto gubitka od čega je najveći gubitak u 2020. ostvaren u djelatnostima K Financijske djelatnosti i djelatnosti osiguranja (823,5 milijuna kuna), L Poslovanje nekretninama (711,2 milijuna kuna), B Rudarstvo i vađenje (300,8 milijuna kuna) te u I Djelatnosti pružanja smještaja te pripreme i usluživanja hrane (264,9 milijuna kuna). Ovdje je važno spomenuti da su na poslovanje zagrebačkih poduzetnika negativan utjecaj imala i dva snažna potresa koja su u 2020. pogodila Zagreb zbog čega su bili oštećeni i mnogi gospodarski objekti.

Najveći rast ukupnih prihoda u 2022. u usporedbi s 2018. ostvaren je u djelatnostima E Opskrba vodom, uklanjanje otpadnih voda, gospodarenje otpadom te djelatnosti sanacije okoliša (146,6 %), D Opskrba električnom energijom, plinom, parom i klimatizacija (139,3 %) i I Djelatnosti pružanja smještaja te pripreme i usluživanja hrane (58,3 %).

Pri tome je u promatranom petogodišnjem razdoblju pad prihoda zabilježen u četiri područja od čega su najveći pad prihoda imali poduzetnici u djelatnosti B Rudarstvo i vađenje (41,6 %), zatim L Poslovanje nekretninama (14,3 %), slijedi S Ostale uslužne djelatnosti (6 %) te na kraju O Javna uprava i obrana; obvezno socijalno osiguranje (4,2 %).

**Tablica 8. Osnovni financijski rezultati poslovanja poduzetnika Grada Zagreba u 2022. po djelatnostima prema NKD-u 2007**

(iznosi u tisućama kuna, plaće u kunama)



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz Analize financijskih rezultata poslovanja poduzetnika Grada Zagreba za 2022.*

Tablica 8. prikazuje osnovne financijske rezultate poslovanja za 50.012 zagrebačkih poduzetnika koji su poslovali u 2022. Ovi poduzetnici ukupno su ostvarili 535,7 milijardi kuna ukupnih prihoda, 510,3 milijardi kuna ukupnih rashoda, 35,7 milijardi kuna dobiti razdoblja, 17,5 milijardi gubitka razdoblja te neto financijski rezultat tj. neto dobit u iznosu od 18,2 milijarde kuna. Iako su prihodi poduzetnika u 2022. porasli za 23,7 % u odnosu na prihode iz 2021., ostvarena neto dobit u 2022. manja je za 5,41 milijardu kuna što je smanjenje od 22,9 % u usporedbi s 2021. kada je neto dobit svih poduzetnika iznosila 23,6 milijardi kuna.

Najveći broj zaposlenih u 2022. imali su poduzetnici u djelatnosti G Trgovina na veliko i malo; popravak motornih vozila i motocikala (92.979), slijedi C Prerađivačka industrija (52.318), te M Stručne, znanstvene i tehničke djelatnosti (34.764), dok su najmanji broj zaposlenih imali poduzetnici u djelatnosti O Javna uprava i obrana; obvezno socijalno osiguranje (316).

Analizirajući ukupne prihode prema područjima djelatnosti, najveće ukupne prihode u Gradu Zagrebu ostvarili su poduzetnici u djelatnosti G Trgovina na veliko i malo; popravak motornih vozila i motocikala i to 200,5 milijardi kuna, što predstavlja udio od 37,4 % u ukupno ostvarenim prihodima poduzetnika Grada Zagreba u 2022. te povećanje od 16,9 % u usporedbi s prihodima koji su ostvareni u 2021. Na drugom mjestu prema ostvarenim prihodima nalazi se djelatnost C Prerađivačka industrija, s prihodima od 94,6 milijardi kuna i udjelom u 17,6 %, a u odnosu na 2021. ostvareno je povećanje prihoda od 25 %. Isto tako, ove dvije djelatnosti ostvarile su i najveću neto dobit pa je tako djelatnost G Trgovina na veliko i malo popravak motornih vozila i motocikala ostvarila uvjerljivo najveću dobit od 7,7 milijardi kuna, a zatim slijedi C Prerađivačka industrija s ostvarenom neto dobiti od 4,9 milijardi kuna.

Pri tome je neto gubitak u 2022. iskazan u dva područja djelatnosti i to u djelatnosti M Stručne, znanstvene i tehničke djelatnosti (5,6 milijardi kuna) i B Rudarstvo i vađenje (34,4 milijuna kuna).

Najveće prosječne mjesečne neto plaće isplaćene su u djelatnosti J Informacije i komunikacije u iznosu od 11.824 kune, B Rudarstvo i vađenje 11.068 kuna te u djelatnosti D Opskrba električnom energijom, plinom, parom i klimatizacija 9.000 kuna. Najniža prosječna plaća isplaćena je u djelatnosti O Javna uprava i obrana; obvezno socijalno osiguranje u iznosu od 4.683 kune.

Zagrebački poduzetnici su u 2022. ostvarili izvoz u vrijednosti od 111,8 milijardi kuna, uvoz od 121,1 milijardu kuna te vanjskotrgovinski deficit od 9,3 milijardi kuna.

Djelatnosti koje su najviše pridonijele ukupnoj vrijednosti izvoza su C Prerađivačka industrija s 32,6 milijardi kuna, zatim D Opskrba električnom energijom, plinom, parom i klimatizacija s 26,5 milijardi kuna i na trećem mjestu se nalazi G Trgovina na veliko i malo; popravak motornih vozila i motocikala s izvozom od 24 milijarde kuna.

Djelatnosti G Trgovina na veliko i malo sa 61,5 milijardi kuna uvoza i C Prerađivačka industrija s uvozom od 41,6 milijardi kuna su ujedno i najveći uvoznici. Samo ove dvije skupine djelatnosti zajedno zauzimaju udjel od 85 % u ukupnom uvozu.

**Tablica 9. Osnovni financijski rezultati poslovanja poduzetnika Grada Zagreba u 2022. prema veličini poduzetnika**

(iznosi u tisućama kuna, plaće u kunama, udjeli u %)



*Izvor: Obrada Gradskog ureda za gospodarstvo, ekološku održivost i strategijsko planiranje na osnovi podataka Financijske agencije iz Analize financijskih rezultata poslovanja poduzetnika Grada Zagreba za 2022.*

Promatramo li rezultate poslovanja poduzetnika Grada Zagreba u 2022. prema veličini može se uočiti da od ukupno 50.012 poduzetnika najveći broj čine mikro poduzetnici 44.432 (88,9 %), slijede mali poduzetnici kojih je bilo 4.735 (9,5 %), zatim srednje veliki poduzetnici 655 (1,3 %), a najmanje je bilo velikih poduzetnika 190 (0,4 %).

Mikro, mali i srednji poduzetnici u 2022. zapošljavali su 228.100 ili 60,2 % svih zaposlenih kod poduzetnika, ostvarili su 237,2 milijarde kuna ili 44,3 % ukupnih prihoda, 225,5 milijardi kuna ili 44,2 % ukupnih rashoda te 23,1 milijardu ili 67 % dobiti razdoblja svih poduzetnika. Pri tome su tri skupine poduzetnika u 2022. ostvarile pozitivan konsolidirani financijski rezultat (mali, srednje veliki i veliki), dok su mikro poduzetnici iskazali negativan financijski rezultat tj. neto gubitak u visini od 6,4 milijardi kuna. Godinu ranije skupina mikro poduzetnika je kao i sve ostale tri skupine ostvarila pozitivan konsolidirani financijski rezultat – neto dobit.

Mikro poduzetnici su u obje promatrane godine u odnosu na ostale skupine poduzetnika isplatili najnižu prosječnu mjesečnu neto plaću po zaposlenom. U 2022. prosječna mjesečna neto plaća koju su mikro poduzetnici isplatili po zaposlenom iznosila je 5.296 kuna i bila je za 2.694 kune ili 33,7 % niža od prosječne mjesečne neto plaće po zaposlenom kod svih poduzetnika, dok je u odnosu na prosječnu mjesečnu neto plaću isplaćenu po zaposlenom kod velikih poduzetnika bila niža za čak 3.907 kuna ili 24,5 %. Kako je rast plaća usko vezan uz proizvodnost dolazi se do zaključka da je jedan od razloga nižih plaća kod mikro poduzetnika to što je u toj skupini i najniža proizvodnost rada po zaposlenom mjerena odnosom ukupnih prihoda i broja zaposlenih, kao i odnosom neto dobiti i broja zaposlenih.

Mikro i mali poduzetnici tijekom 2021. i 2022. više su izvozili nego uvozili, odnosno ostvarili su pozitivan trgovinski saldo, dok su srednje veliki i veliki poduzetnici u istom razdoblju ostvarili vanjskotrgovinski deficit.

3.3. Zaključno

Poduzetnici Grada Zagreba imaju dominantnu poziciju u nacionalnom gospodarstvu s obzirom da zauzimaju udjel od 34,3 % u ukupnom BDP-u Hrvatske, 33,2 % u ukupnom broju poduzetnika, zapošljavaju 38 % od ukupnog broja zaposlenih kod svih poduzetnika te ostvaruju 48,7 % ukupnih prihoda i 38,4 % dobiti hrvatskih poduzetnika.

Pri tome mikro, mali i srednji poduzetnici čine 99,6 % u ukupnom broju poduzetnika i zapošljavaju 60,2 % od ukupno zaposlenih kod poduzetnika.

Zadnjih godina prisutan je kontinuirani rast broja obrtnika i poduzetnika čak i u vrijeme pandemije koronavirusa kada je došlo do zatvaranja gospodarstva u cijelom svijetu i pada gospodarskih aktivnosti. U desetogodišnjem razdoblju neto povećanje broja poduzetnika je na razini 16.683, što čini prosječnu godišnju stopu rasta od 4,64 %, dok je ukupno neto povećanje broja zaposlenih 43.619 uz prosječnu godišnju stopu rasta od 1,4 %.

Najznačajnije povećanje broja poduzetnika je u djelatnosti M Stručne, znanstvene i tehničke djelatnosti, slijedi djelatnost J Informacije i komunikacije, zatim djelatnost F Građevinarstvo te I Djelatnost pružanja smještaja te pripreme i usluživanja hrane.

Najveći rast broja obrta i obrtnika bilježe djelatnosti J Informacije i komunikacije i M Stručne, znanstvene i tehničke djelatnosti, dok je rast broja obrta i obrtnika prisutan još u djelatnostima C Prerađivačka industrija, F Građevinarstvo i N Administrativne i pomoćne uslužne djelatnosti.

U 2020. zabilježen je pad ukupnih prihoda u gotovo svim područjima djelatnosti što se može pripisati posljedicama pojave i širenja pandemije bolesti COVID-19, a dodatni negativni utjecaj na gospodarstvo ostavili su i snažni potresi koji su iste godine pogodili Zagreb. Međutim, već 2021. došlo je do rasta prihoda čemu su zasigurno pridonijele i mjere Grada Zagreba za ublažavanje i uklanjanje negativnih posljedica uzrokovanih pandemijom koronavirusa i potresa na zagrebačko gospodarstvo.

U zadnjih pet godina najveći rast ukupnih prihoda ostvaren je u djelatnostima E Opskrba vodom, uklanjanje otpadnih voda, gospodarenje otpadom te djelatnosti sanacije okoliša, D Opskrba električnom energijom, plinom, parom i klimatizacija i I Djelatnosti pružanja smještaja te pripreme i usluživanja hrane, dok je pad prihoda zabilježen u djelatnosti B Rudarstvo i vađenje, L Poslovanje nekretninama, S Ostale uslužne djelatnosti i O Javna uprava i obrana; obvezno socijalno osiguranje.

Unatoč rastu prihoda zagrebački poduzetnici u 2022. ostvarili su ukupnu neto dobit manju za 5,41 milijardu kuna ili 22,9 % u usporedbi s godinom prije. Pri tome su tri skupine poduzetnika ostvarile pozitivan konsolidirani financijski rezultat (mali, srednje veliki i veliki), dok je negativan financijski rezultat tj. neto gubitak u visini od 6,4 milijardi kuna iskazan u skupini mikro poduzetnika. Mikro poduzetnici su također isplatili i najnižu prosječnu mjesečnu neto plaću po zaposlenom u odnosu na plaće isplaćene kod ostalih skupina poduzetnika.

U 2022. u Gradu Zagrebu ostvaren je najviši vanjskotrgovinski deficit u zadnjih deset godina u iznosu od 117,1 milijardu kuna.

4. SWOT ANALIZA

Swot analiza sadrži ocjenu snaga i slabosti te prilika i prijetnji značajnih za daljnje jačanje konkurentnosti, odnosno rast i razvoj obrta, malog i srednjeg poduzetništva na području Grada Zagreba. U swot analizi dani su osnovni čimbenici i potencijali za razvoj obrta, malog i srednjeg poduzetništva, kao i razvojna ograničenja i prepreke te tako predstavlja jedan od temelja za utvrđivanje ciljeva, mjera i aktivnosti.

|  |  |
| --- | --- |
| **SNAGE** | **SLABOSTI** |
| - koncentracija broja obrtnika i poduzetnika  - tradicija i iskustvo u obrtništvu, poduzetništvu  i industriji te inovacijama  - koncentracija kulturnih i kreativnih industrija  - koncentracija obrazovnih, znanstveno-  istraživačkih te poslovnih potpornih institucija  - značajan broj raznolikih dionika društvenog  poduzetništva  - razvijen sektor informacija i komunikacija (ICT  sektor)  - intenzivan razvoj turističke djelatnosti  - povoljan zemljopisni položaj te raspoloživost i  kvaliteta fizičke infrastrukture (prometna i  telekomunikacijska) | - nedovoljna digitalizacija obrtnika,  malih i srednjih poduzetnika  - niska razina transfera istraživanja u  gospodarstvo  - nedostatna svijest o važnosti društvenog  poduzetništva za ispunjavanje ekonomskih,  društvenih i okolišnih ciljeva  - slaba konkurentnost, vidljivost i  pozicioniranost društvenih poduzetnika na  tržištu  - nedovoljna povezanost, odnosno nedovoljna  suradnja poduzetnika radi podizanja tržišne  učinkovitosti |
| **PRILIKE** | **PRIJETNJE** |
| - ulazak u eurozonu i schengenski prostor  - fondovi i programi Europske unije  - usmjeravanje poslovanja prema zelenoj tranziciji  i korištenje obnovljivih izvora energije  - veća osviještenost građana o važnosti pozitivnog  društvenog i ekološkog poslovanja poduzetnika  - veća zastupljenost društvenog poduzetništva u  obrazovanju i akademskom sektoru  - sve razvijenije financijsko okruženje za  poduzetnike te dolazak tzv. *imapct* investitora  - mogućnost korištenja dostupnih potencijala za  istraživanje, razvoj i inovacije  - razvoj programa cjeloživotnog obrazovanja  i stručnog usavršavanja  - stavljanje praznih gradskih prostora, odnosno  revitalizacija *brownfield* lokacija za potrebe  poduzetništva  - razvoj posebnog tipa inovacijske infrastrukture  pod međunarodnim nazivom *„maker spaces“*  (zajednički prostori za razvoj proizvoda i usluga)  - programi potpore za samozapošljavanje  pokretanjem vlastitog poduzetničkog pothvata  - diverzifikacija turističke ponude, odnosno razvoj  novih turističkih proizvoda i usluga | - nedostatak radne snage  - trend starenja stanovništva i odljev mlade  radne snage  - brze promjene u tehnologiji i zaostajanje u  primjeni novih tehnologija  - nepredvidivo regulatorno i makroekonomsko  okruženje  - siva ekonomija  - povećanje prosječne dobi obrtnika i  nezainteresiranost mladih za obrtnička  zanimanja  - geopolitička situacija - pogoršanje  sigurnosne situacije  - prirodne katastrofe i epidemije |

5. CILJEVI I MJERE

Opći cilj ovog programa je **konkurentno, inovativno i održivo obrtništvo, malo i srednje poduzetništvo u Gradu Zagrebu**, a što je u skladu s aktualnim politikama i strateškim dokumentima na globalnoj, europskoj, nacionalnoj, kao i gradskoj razini.

U kontekstu općeg cilja definirana su četiri posebna cilja na koje je Program usmjeren:

1. stvaranje uvjeta za otpornije i konkurentnije obrte, male i srednje poduzetnike
2. podrška održivijem zelenijem poslovanju obrta, malih i srednjih poduzetnika, razvoju inovacija te digitalnoj transformaciji poslovanja
3. razvoj društvenog poduzetništva te društvene i solidarne ekonomije
4. podrška poduzetnicima u razvoju održivog, otpornog i konkurentnog turizma te razvoju kulturnih i kreativnih industrija.

U skladu s definiranim ciljevima utvrđene su mjere i aktivnosti koje će pridonijeti njihovom ostvarenju, odnosno koje će pridonijeti većoj konkurentnosti obrtnika i poduzetnika te prelasku na održivije poslovne modele, kao i promjeni poslovanja u smjeru boljeg i učinkovitijeg korištenja resursa. To bi ujedno trebalo omogućiti i bržu prilagodbu obrtnika i poduzetnika promijenjenim uvjetima u okruženju i većoj otpornosti na eventualne buduće tržišne poremećaje.

|  |  |
| --- | --- |
| **POSEBNI CILJ** | **MJERE** |
| Posebni cilj 1. Stvaranje uvjeta za otpornije i konkurentnije obrte, male i srednje poduzetnike | * 1. Osiguranje boljeg pristupa izvorima   financiranja   * 1. Potpore očuvanju i razvoju obrta i   obrtničkih djelatnosti   * 1. Potpore za razvoj poduzetništva mladih   i žena te za poduzetnike početnike   * 1. Potpore za internacionalizaciju   poslovanja obrta, malih i srednjih  poduzetnika   * 1. Potpore za promicanje poduzetničkih   aktivnosti   * 1. Unaprjeđenje podržavajuće   poduzetničke infrastrukture |
| Posebni cilj 2. Podrška održivijem zelenijem poslovanju obrta, malih i srednjih poduzetnika, razvoju inovacija te digitalnoj transformaciji poslovanja | 2.1. Potpore razvoju inovacija  2.2. Potpore razvoju i jačanju kapaciteta  visokotehnološkog poduzetništva  2.3. Potpore za ulaganja u nove i zelene  tehnologije, istraživanje i razvoj te  transfer tehnologije i znanja  2.4. Potpore za digitalnu transformaciju  obrtnika i poduzetnika |
| Posebni cilj 3. Razvoj društvenog poduzetništva te društvene i solidarne ekonomije | 3.1. Potpore za razvoj društvenog  poduzetništva te društvene i solidarne  ekonomije  3.2. Organiziranje centra podrške za razvoj  društvenog poduzetništva i pokretanje  društvenih inovacija |
| Posebni cilj 4. Podrška poduzetnicima u razvoju održivog, otpornog i konkurentnog turizma te razvoju kulturnih i kreativnih industrija | 4.1. Potpore poduzetnicima u razvoju  održivog, otpornog i konkurentnog  turizma  4.2. Potpore razvoju poduzetništva u  kulturnim i kreativnim industrijama |

**Posebni cilj 1.**

**Stvaranje uvjeta za otpornije i konkurentnije obrte, male i srednje poduzetnike**

***Mjera 1.1. Osiguranje boljeg pristupa izvorima financiranja***

Ovisno o fazi razvoja u kojoj se nalaze, poduzetnici imaju i različite potrebe za ulaganjem i financiranjem. Pri tome, najveću potrebu za financiranjem imaju poduzetnici u početnoj fazi razvoja kojima komercijalne banke, s obzirom na rizičnost ulaganja, bez kolaterala, nisu sklone plasirati kredite. Osim toga, vrlo je teško ispuniti i druge uvjete i kriterije potrebne za dobivanje kreditnih sredstava.

Neizvjesnost tržišta, inflacija i globalne krize utječu na porast kamatnih stopa komercijalnih banaka zbog čega se i poduzetnici sa stabilnim i dugoročnijim poslovanjem sve teže odlučuju na potrebna ulaganja putem kredita.

Stoga se u cilju poticanja investicijskih ulaganja poduzetnika planiraju aktivnosti na razvoju i unaprjeđenju novih alternativnih modela financiranja.

Također, u svrhu što djelotvornijeg i svrsishodnijeg korištenja raspoloživih financijskih sredstva u okviru fondova i programa Europske unije, u Zagrebačkom inovacijskom centru d.o.o. pružat će se podrška u vidu informiranja o otvorenim natječajima i mogućnostima financiranja poduzetničkih projekata. Isto tako, osigurat će se ciljane edukacije na temu pripreme projektnih prijedloga te savjetovanja u pripremi i provedbi projekata financiranih iz fondova i programa Europske unije.

|  |  |
| --- | --- |
| **Svrha** | bolji pristup financijskim sredstvima za realizaciju investicijskih ulaganja poduzetnika |
| **Korisnici** | mikro, mala i srednja trgovačka društva, te ustanove u vlasništvu fizičkih osoba, zadruge, obrti i djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o. |
| **Aktivnosti** | * stručna i savjetodavna pomoć pri apliciranju projekata na natječaje Europske unije * unaprjeđenje usluga informiranja o dostupnim izvorima financiranja * razvoj i unaprjeđenje novih modela financiranja ovisno o potrebama poduzetnika i obrtnika |
| **Indikator provedbe** | * broj poduzetnika kojima je pružena stručna i savjetodavna pomoć * broj i iznos odobrenih potpora i zajmova poduzetnicima * poboljšani financijski rezultati poslovanja poduzetnika |
| **Izvori financiranja** | proračun Grada Zagreba |

***Mjera 1.2. Potpore očuvanju i razvoju obrta i obrtničkih djelatnosti***

Obrtništvo kao najstariji oblik poduzetništva, osim iznimnog gospodarskog značaja za Grad Zagreb, ima i veliku tradicijsku, povijesnu, kulturnu i turističku vrijednost. Stoga će se i u narednom razdoblju aktivnosti usmjeriti na očuvanje i opstanak obrta i obrtničkih djelatnosti u Gradu Zagrebu, posebice onih tradicijskih, kojima već duže vrijeme prijeti potpuno izumiranje.

Jedan od najvećih izazova za sve obrtnike je kako se uklopiti u novo, suvremeno i tehnološki inovativno poduzetništvo, a sačuvati izvornost i tradiciju.

S obzirom da se uglavnom radi o mikro i malim subjektima čiji poslovni rezultati ne ostavljaju previše prostora za dodatnim ulaganjima, obrtnicima je svakako važna financijska podrška kako bi modernizirali i unaprijedili svoje poslovanje te odgovorili na zahtjeve tržišta, prvenstveno u vidu digitalizacije i uvođenja novih tehnologija što je u modernom gospodarstvu neophodno za opstanak i daljnji razvoj.

Dosadašnjim mjerama značajno se utjecalo na povećanje interesa obrtnika za cjeloživotnim obrazovanjem, međutim s obzirom na kontinuirane promjene i zahtjeve tržišta te potrebe za novim tehnološkim znanjima, nužno je i dalje poticati obrtnike na dizanje razine stručnih znanja i kompetencija.

Kako bi se pravodobno reagiralo na potrebe obrtnika, u provedbi svih aktivnosti kojima će se pružati podrška u očuvanju i razvoju obrta i obrtničkih djelatnosti, Grad Zagreb će nastaviti suradnju sa svim relevantnim obrtničkim asocijacijama čiji je osnovni cilj i zadaća promicanje interesa obrtnika te očuvanje i razvoj obrtničkih djelatnosti.

|  |  |
| --- | --- |
| **Svrha** | očuvanje i daljnji razvoj obrta i obrtničkih djelatnosti |
| **Korisnici** | mikro, mala i srednja trgovačka društva koja su u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte, obrti, djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Hrvatska obrtnička komora **-** Obrtnička komora Zagreb, Udruženje obrtnika grada Zagreba, Zagrebački inovacijski centar d.o.o. |
| **Aktivnosti** | * stručna i savjetodavna pomoć pri otvaranju obrta te tijekom poslovanja * organizacija edukacija, seminara i radionica * dodjela financijskih potpora obrtnicima s posebnim naglaskom na one koji obavljaju tradicijske, deficitarne i proizvodne obrtničke djelatnosti |
| **Indikator provedbe** | * broj obrtnika kojima je pružena stručna i savjetodavna pomoć * broj organiziranih edukacija, seminara i radionica * broj i iznos odobrenih potpora obrtnicima * povećan broj obrta |
| **Izvori financiranja** | proračun Grada Zagreba |

***Mjera 1.3. Potpore za razvoj poduzetništva mladih i žena te za poduzetnike početnike***

S obzirom na utjecaj poduzetništva na razvoj opće gospodarske slike društva što se u velikoj mjeri odnosi na smanjenje nezaposlenosti, a time i siromaštva, nužno se usmjeriti na efikasna rješenja koja će potaknuti pokretanje što većeg broja održivih poduzetničkih aktivnosti, ali i pružiti dodatnu sigurnost za opstanak i daljnji razvoj već postojećih. U tom kontekstu mjera je usmjerena na posebne kategorije poduzetnika kao što su mladi, žene i poduzetnici početnici koji se zbog specifičnih razloga (strah, neizvjesnost, nedovoljna financijska sredstva, nedovoljna educiranost) teže odlučuju na pokretanje vlastitog poslovanja. Iako se percepcija poduzetništva mijenja u pozitivnom smislu, takve posebne kategorije poduzetnika potrebno je dodatno motivirati kako bi prepoznali poduzetničku vrijednost za svoj osobni razvoj te u konačnici i razvoj društva u cjelini.

U tom smislu mjerom bi se omogućilo pružanje financijske podrške za pokretanje vlastitog poduzetničkog pothvata, kao i daljnji razvoj poslovanja. Isto tako, kako bi se što više utjecalo na motivaciju, vještine i znanje kojima bi se pojačala kompetencija pojedinaca, ali i njihova konkurentnost za izlazak na tržište, u poduzetničkom centru koji djeluje u okviru Zagrebačkog inovacijskog centra d.o.o. planirane su savjetodavne usluge i različite vrste edukacija, kao podrška od same ideje pokretanja poslovanja pa do realizacije.

|  |  |
| --- | --- |
| **Svrha** | uključivanje mladih i žena u poduzetničke aktivnosti, razvijanje pozitivnog stava prema poduzetništvu te podrška poduzetnicima u početnoj fazi poslovanja |
| **Korisnici** | mikro, mala i srednja trgovačka društva, zadruge, ustanove, obrti, djelatnosti slobodnih zanimanja u većinskom vlasništvu mladih do 30 godina/žena te poduzetnika početnika koji prvi puta osniva tvrtku ili posluje do dvije godine, fizičke osobe. |
| **Nositelj** | Gradski ured za gospodarstvo, ekološku održivost i strategijsko planiranje, Zagrebački inovacijski centar d.o.o. |
| **Sunositelji** | Hrvatska obrtnička komora **-** Obrtnička komora Zagreb, Udruženje obrtnika grada Zagreba, Obrtničko učilište, Hrvatska gospodarska komora - Komora Zagreb, Hrvatski zavod za zapošljavanje – Regionalni ured Zagreb |
| **Aktivnosti** | * stručna i savjetodavna pomoć posebice u identifikaciji i pripremi poduzetničkih projekata kojima se planira započeti samostalno poslovanje * dodjela financijskih potpora * organizacija edukacija, seminara i radionica * promoviranje poduzetništva u školama i na fakultetima |
| **Indikator provedbe** | * broj poduzetnika iz pojedine kategorije kojima je pružena stručna i savjetodavna pomoć * broj organiziranih edukacija, seminara i radionica * broj i iznos odobrenih potpora poduzetnicima iz pojedine kategorije |
| **Izvori financiranja** | proračun Grada Zagreba |

***Mjera 1.4. Potpore za internacionalizaciju poslovanja obrta, malih i srednjih poduzetnika***

Izvozno orijentirane ekonomije ostvaruju višestruke prednosti u odnosu na one koje posluju isključivo na domaćem tržištu, a koje je ograničeno veličinom i kupovnom moći. Osim što ostvaruju bolje poslovne rezultate i zapošljavaju veći broj radnika, usmjeravanjem prema globalnom tržištu te izvozom svojih proizvoda i usluga sigurnije su i stabilnije u poslovanju. Isto tako, prisutnost na globalnom tržištu omogućuje im veća saznanja o tehnološkim dostignućima, bolju informiranost te poboljšanje suradnje, a što im u konačnici omogućuje širenje poslovanja i veću konkurentnost.

Za Hrvatsku, kao relativno malu ekonomiju i tržište, od neupitne je važnosti za postizanje održivog gospodarskog rasta i razvoja što veći broj izvozno orijentiranih poduzeća, a ulaskom Hrvatske u schengenski prostor, kao i promjena valute dodatni su benefiti koji omogućuju lakše i jednostavnije širenje na inozemna tržišta.

Iako je digitalizacija poslovanja omogućila znatne pomake u poslovanju poduzetnika te njihovu bolju vidljivost na europskom i globalnom tržištu i nadalje veliku ulogu u prezentaciji proizvoda i usluga ima predstavljanje na međunarodnim sajmovima.

Cilj mjere je različitim aktivnostima povećati vidljivost zagrebačkih poduzetnika i obrtnika te omogućiti njihovo sudjelovanje na globalnim tržištima što će posljedično utjecati na poboljšanje poslovnih rezultata poslovanja te povećanje broja zaposlenih radnika.

Stoga je ovom mjerom planirana provedba aktivnosti kojima će se podržavati predstavljanje i sudjelovanje poduzetnika i obrtnika na globalnim tržištima kroz informiranje poduzetnika radi lakšeg pristupa tržištu, dodjelu bespovratnih potpora za pripremu proizvoda i usluga za internacionalizaciju, marketinške aktivnosti, kao i savjetodavne i druge usluge od važnosti za internacionalizaciju poslovanja.

|  |  |
| --- | --- |
| **Svrha** | internacionalizacija poslovanja obrtnika, malih i srednjih poduzetnika, odnosno povećanje konkurentnosti za lakši pristup međunarodnome tržištu, poboljšanje poslovnih rezultata i očuvanje i/ili stvaranje novih radnih mjesta |
| **Korisnici** | mikro, mala i srednja trgovačka društva, zadruge, ustanove u vlasništvu fizičkih osoba, obrti |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o., Hrvatska gospodarska komora - Komora Zagreb, Hrvatska obrtnička komora **-** Obrtnička komora Zagreb |
| **Aktivnosti** | **▪** dodjela financijskih potpora za internacionalizaciju poslovanja  **▪** informiranje poduzetnika o aktivnostima usmjerenim prema lakšem pristupu tržištu i internacionalizaciji poslovanja |
| **Indikatori provedbe** | **▪** broj i iznos odobrenih potpora poduzetnicima  **▪** poslovni prihodi i prihodi od prodaje u inozemstvu  **▪** broj zaposlenih |
| **Izvori financiranja** | proračun Grada Zagreba, programi i fondovi Europske unije |
|  |  |

***Mjera 1.5. Potpore za promicanje poduzetničkih aktivnosti***

Ključnu ulogu u shvaćanju poduzetništva kao glavnog nositelja pozitivnih društvenih promjena te identifikaciji poduzetnika kao stvaratelja novih vrijednosti ima promocija poduzetničke kulture. Pri tome je nužno poticati okruženje koje će osnaživati razvoj pojedinaca te pomicati granice njegove svijesti o važnosti poduzetništva, kao i o svim mogućnostima koje ono pruža.

Da bi isto bilo ostvarivo nužna je sinergija različitih subjekata i institucija čija je intencija jačanje poduzetničkih kapaciteta na području Grada Zagreba, a koji bi kroz zajedničku suradnju i organizaciju različitih promotivnih i edukativnih događanja osigurali razmjenu znanja i iskustava te dostupnost svih relevantnih informacija kojima bi se omogućila aktivnija promocija poduzetništva.

Osim toga, ovom mjerom omogućila bi se stručna i financijska podrška svim poduzetnicima i drugim subjektima koji sudjeluju u organizaciji događanja, odnosno aktivnostima kojima se promovira poduzetništvo te potiče stvaranje povoljne poduzetničke klime.

|  |  |
| --- | --- |
| **Svrha** | stvaranje pozitivnog poduzetničkog okruženja te jačanje svijesti o ulozi poduzetništva kao temelja gospodarskih i općih društvenih vrijednosti |
| **Korisnici** | mikro, mala i srednja trgovačka društva, ustanove u vlasništvu fizičkih osoba, zadruge, obrti, djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o., Hrvatska obrtnička komora **-** Obrtnička komora Zagreb, Udruženje obrtnika grada Zagreba, Hrvatska gospodarska komora - Komora Zagreb |
| **Aktivnosti** | * stručna i financijska potpora za organizaciju manifestacija, znanstveno-stručnih skupova, seminara, radionica, sajmova te ostalih promotivnih i edukativnih događanja povezanih s promicanjem obrtništva i poduzetništva |
| **Indikator provedbe** | * broj i iznos odobrenih potpora te ostvarenih manifestacija i događanja povezanih s promicanjem obrtništva i poduzetništva |
| **Izvori financiranja** | proračun Grada Zagreba i proračuni komorskog sustava |

***Mjera 1.6. Unaprjeđenje podržavajuće poduzetničke infrastrukture***

Poduzetnička infrastruktura jedna je od važnijih komponenti u poduzetničkom ekosustavu, a koja sukladno Zakonu o unapređenju poduzetničke infrastrukture predstavlja sustav poduzetničkih zona uključujući i sustav slobodnih zona te poduzetničkih potpornih institucija. Poduzetničke zone su infrastrukturno opremljena područja definirana prostornim planovima i namijenjena obavljanju određenih vrsta poduzetničkih, odnosno gospodarskih aktivnosti, dok poduzetničke potporne institucije provode programe razvoja poduzetništva i usmjerene su na operativno pružanje podrške poduzetnicima (razvojne agencije, poduzetnički centri, digitalni inovacijski centri, poslovni i poduzetnički inkubatori, inkubatori za nove tehnologije, poduzetnički akceleratori, poslovni i znanstveno-tehnologijski parkovi, centri kompetencije).

Osim toga, za razvoj poduzetništva i inovativnih rješenja važni su *HUB* i *co-working* prostori, kao i *maker spaces* (zajednički radni prostori za razvoj proizvoda i usluga) u kojima poduzetnici i kreativni pojedinci međusobnim umrežavanjem mogu razmjenjivati informacije, znanja i iskustva te surađivati na inovativnim projektima.

U kontekstu navedenoga provodit će se aktivnosti na daljnjem razvoju i unaprjeđenju poduzetničke infrastrukture.

|  |  |
| --- | --- |
| **Svrha** | razvoj i unaprjeđenje podržavajuće poduzetničke infrastrukture |
| **Korisnici** | mikro, mala i srednja trgovačka društva, zadruge i ustanove u vlasništvu fizičkih osoba, obrti, djelatnosti slobodnih zanimanja te drugi subjekti/korisnici poduzetničke infrastrukture |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o., Hrvatska obrtnička komora **-** Obrtnička komora Zagreb, Udruženje obrtnika grada Zagreba, Gradski ured za upravljanje imovinom i stanovanje, Gradski ured za obnovu, izgradnju, prostorno uređenje, graditeljstvo i komunalne poslove |
| **Aktivnosti** | * provedba aktivnosti u vezi s povećanjem kapaciteta i unaprjeđenjem usluga poduzetničkih potpornih institucija kao što su poduzetnički inkubatori, poduzetnički centri, centri kompetencija, poduzetnički akceleratori i drugo * podrška organizaciji *HUB* i *co-working* prostora te zajedničkih radnih prostora za razvoj novih proizvoda i usluga (*maker-spaces*) |
| **Indikator provedbe** | * provedene aktivnosti u vezi s povećanjem kapaciteta i unaprjeđenjem usluga poduzetničke infrastrukture * organizirani *HUB i co-working* prostori te zajednički radni   prostori za razvoj proizvoda i usluga (*maker-spaces)* |
| **Izvori financiranja** | proračun Grada Zagreba, programi i fondovi Europske unije |

**Posebni cilj 2.**

**Podrška održivijem zelenijem poslovanju obrta, malih i srednjih poduzetnika, razvoju inovacija te digitalnoj transformaciji poslovanja**

***Mjera 2.1. Potpore razvoju inovacija***

Inovacije osim što omogućavaju konkurentnost na tržištu također generiraju nova radna mjesta, pridonose gospodarskom rastu te poboljšavaju kvalitetu života ljudi općenito. Pritom mogu biti u raznim područjima i to od proizvoda (tehnološke inovacije) i usluga do procesa, organizacije poslovanja i dr.

Kako bi se potaknuo razvoj inovativnih rješenja koja bi dovela do snažnijeg razvoja gospodarskih aktivnosti i bolje kvalitete života građana, Grad Zagreb različitim oblicima poticaja nastoji pružiti podršku inventivnoj djelatnosti inovatora.

Jedna od temeljnih prepreka za pokretanje inovacijskih aktivnosti je nedostatak financijskih sredstava. U tom kontekstu u narednom razdoblju dodjeljivat će se financijske potpore poduzetnicima radi pripreme inovacija za poduzetničko korištenje i komercijalizaciju.

Također će se nastaviti aktivnosti koje se odnose na pružanje stručne pomoći poduzetnicima u realizaciji inovativnih ideja u okviru Zagrebačkog inovacijskog centra d.o.o.

Osim toga, dodjeljivat će se i potpore udrugama inovatora za promociju inovacija na domaćim i međunarodnim sajmovima i izložbama u cilju njihove komercijalizacije.

|  |  |
| --- | --- |
| **Svrha** | razvoj inovacija za poduzetničko korištenje i komercijalizaciju |
| **Korisnici** | mikro, mala i srednja trgovačka društva, ustanove u vlasništvu fizičkih osoba, zadruge, obrti, djelatnosti slobodnih zanimanja te udruge inovatora koje djeluju na području grada Zagreba |
| **Nositelj** | Gradski ured za gospodarstvo, ekološku održivost i strategijsko planiranje, Zagrebački inovacijski centar d.o.o. |
| **Sunositelji** | Gradski ured za obrazovanje, sport i mlade |
| **Aktivnosti** | * dodjela potpora za razvoj i komercijalizaciju inovacija * stručna pomoć poduzetnicima u realizaciji inovativnih ideja * dodjela potpora udrugama inovatora u promociji inovacija na hrvatskom i međunarodnom tržištu radi njihove komercijalizacije |
| **Indikator provedbe** | * broj i iznos odobrenih potpora za inovacije * broj komercijaliziranih inovacija za koje su odobrene potpore |
| **Izvori financiranja** | proračun Grada Zagreba |

***Mjera 2.2. Potpore razvoju i jačanju kapaciteta visokotehnološkog poduzetništva***

Konkurentnost na tržištu posebice u današnjim uvjetima globalizacije i brzih promjena u tržišnom i tehnološkom okruženju ne može se postići bez razvoja novih tehnologija i tehnološki jake infrastrukture.

Kako bi se stvorili preduvjeti za veći broj visokotehnoloških i na znanju utemeljenih poduzetnika Grad Zagreb zajedno sa Zagrebačkim inovacijskim centrom d.o.o. koji je poduzetnička potporna institucija Grada kontinuirano provodi aktivnosti na razvoju i jačanju kapaciteta tehnološke infrastrukture.

U okviru Zagrebačkog inovacijskog centra d.o.o. inovativnim, visokotehnološki orijentiranim razvojnim timovima te mikro i malim poduzetnicima pruža se podrška u njihovim poduzetničkim počecima. Osim infrastrukturne podrške osigurana je i druga podrška kroz inkubacijske i akceleracijske programe te specifične razvojne projekte i mjere ovisno o fazi rasta i razvoja u kojoj se nalaze.

Kako bi se omogućila podrška poduzetnicima i razvojnim timovima koji doprinose razvoju startup ekosustava Grada Zagreba i to posebice za razvoj rješenja u najširem tehnološkom smislu vodeći računa o poticanju i razvoju S3 prioritetnih područja pametne specijalizacije: zdravlje i kvaliteta života, energija i održivi okoliš, promet i mobilnost, sigurnost, hrana i bio-ekonomija, edukacija, robotika, fintech, turizam te Data/AI pokrenut je predakceleracijski program Startup Factory.

U infrastrukturi Zagrebačkog inovacijskog centra d.o.o. nalaze se i tehnološki centri sa specijaliziranom opremom za testiranje i razvoj novih proizvoda.

S obzirom na važnost pružanja podrške inovativnim visokotehnološkim startup tvrtkama, kao i sve većem broju zainteresiranih poduzetnika za ovom vrstom podrške, nastavit će se aktivnosti na pružanju potpore kroz akceleracijske i inkubacijske programe, kao i aktivnosti u vezi povećanja kapaciteta tehničko-tehnološke infrastrukture.

|  |  |
| --- | --- |
| **Svrha** | stvaranje preduvjeta za osnivanje i daljnji razvoj visokotehnoloških i na znanju utemeljenih obrta, mikro, malih i srednjih trgovačkih društava poticanjem inovativnih kapaciteta transferom inovacija, tehnologija i znanja |
| **Korisnici** | mikro, mala i srednja trgovačka društva u vlasništvu fizičkih osoba te obrti i drugi poslovni subjekti koji se bave razvojem, istraživanjem, novim i visokim tehnologijama |
| **Nositelj** | Gradski ured za gospodarstvo, ekološku održivost i strategijsko planiranje, Zagrebački inovacijski centar d.o.o. |
| **Sunositelji** | Hrvatska obrtnička komora **-** Obrtnička komora Zagreb, Udruženje obrtnika grada Zagreba, Hrvatska gospodarska komora - Komora Zagreb |
| **Aktivnosti** | * stručna i savjetodavna pomoć * dodjela financijskih potpora * provedba aktivnosti u vezi s povećanjem kapaciteta tehničko-tehnološke infrastrukture te pružanjem inkubacijske i akceleracijske potpore poduzetnicima s područja visokih tehnologija |
| **Indikator provedbe** | * broj i iznos odobrenih potpora poduzetnicima s područja visokih tehnologija * povećani kapaciteti tehničko-tehnološke infrastrukture |
| **Izvori financiranja** | proračun Grada Zagreba, programi i fondovi Europske unije |

***Mjera 2.3. Potpore za ulaganja u nove i zelene tehnologije, istraživanje i razvoj te transfer tehnologije i znanja***

Sukladno postojećim europskim i nacionalnim strateškim i zakonodavnim okvirima buduće razdoblje bit će obilježeno provođenjem procesa kojima će se omogućiti primjena novih rješenja i optimizacija poslovanja za budući rast i razvoj temeljen na održivosti.

U tom smislu jedan od osnovnih uvjeta uspješnog poslovanja počivat će na načelu odgovornog upravljanja resursima, smanjenju otpada i emisije stakleničkih plinova, povećanju energetske učinkovitosti, upotrebi obnovljivih izvora energije te poticanju inovacija i razvoja novih tehnologija kojima će isto biti ostvarivo. Isto ukazuje na potrebu implementacije poslovnih aktivnosti kroz restrukturiranje poslovnih procesa i infrastrukture u kojem održivo poslovanje neće biti mogućnost već obveza. Osnovna mjerna jedinica za konkurentnost temeljit će se na pokretanju zelenog razvoja uz uvođenje novih, učinkovitijih strojeva i uređaja, tehnologija, kao i tehnoloških postupaka.

Kako bi se ostvarili ciljevi zelene tranzicije gospodarstva mjerom se planira financijska i stručna potpora poduzetnicima koji će ulagati u razvoj nove i zelene inovativne tehnologije i tehnoloških postupka ili unaprjeđenje postojećih, razvoj i izradu proizvoda više dodane vrijednosti te svoje cjelokupno poslovanje temeljiti na održivosti.

Isto tako, nužno je intenzivirati aktivnosti kojima će se potaknuti suradnja poduzetnika sa obrazovnim i znanstvenoistraživačkim institucijama u cilju transfera tehnologije i znanja.

|  |  |
| --- | --- |
| **Svrha** | jačanje konkurentnosti poduzetnika ulaganjem u nove i zelene tehnologije te suradnjom sa obrazovnim i znanstvenoistraživačkim institucijama |
| **Korisnici** | mikro, mala i srednja trgovačka društva, zadruge, ustanove u vlasništvu fizičkih osoba, obrti i djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o., |
| **Aktivnosti** | * stručna i financijska potpora poduzetnicima koji razvijaju i uvode nove i zelene tehnologije ili unaprjeđuju postojeće tehnologije i tehnološke postupke, razvijaju i izrađuju proizvode više dodane vrijednosti * poticanje i iniciranje suradnje poduzetnika sa obrazovnim i znanstvenoistraživačkim institucijama |
| **Indikator provedbe** | * broj i iznos odobrenih potpora poduzetnicima * ostvarena suradnja poduzetnika sa obrazovnim i znanstvenoistraživačkim institucijama |
| **Izvori financiranja** | proračun Grada Zagreba, državni proračun |

***Mjera 2.4. Potpore za digitalnu transformaciju obrtnika i poduzetnika***

Digitalna tranzicija društva i gospodarstva jedan je od ključnih ciljeva mnogih europskih, nacionalnih i gradskih strateških dokumenata.

Digitalna transformacija, odnosno digitalizacija poslovnih procesa i primjena pametnih rješenja sve više postaje nužnost bez čega poslovanje više neće biti moguće. Obrtnici i poduzetnici koji neće digitalno transformirati svoje poslovanje neće biti konkurentni i neće moći opstati na tržištu.

Interes za digitalizaciju dodatno je ubrzala i pandemija uzrokovana bolesti COVID-19, međutim još uvijek je nedovoljna njena implementacija, odnosno primjena pametnih rješenja u poslovanju je na niskim razinama. Obrtnici i poduzetnici trebaju iskoristi prednosti sve veće digitalizacije društva pri čemu trebaju biti svjesni da sporo uvođenje digitalnih rješenja dovodi do propuštenih prilika za daljnje širenje poslovanja.

Za digitalnu transformaciju poslovanja jednako tako važno je i dizanje razine digitalnih vještina.

Osim što ima niz prednosti za poslovanje, treba istaknuti da digitalizacija dovodi i do veće izloženosti zlonamjernim kiberaktivnostima zbog veće međusobne povezanosti, stoga je svakako važno voditi računa i o kibernetičkoj sigurnosti tj. zaštiti od kibernetičkih napada.

Kako bi se omogućila digitalna transformacija poslovanja obrtnika i poduzetnika, planira se dodjela potpora i organizacija edukacija za tu svrhu.

|  |  |
| --- | --- |
| **Svrha** | stvaranje preduvjeta za digitalnu transformaciju radi održavanja i razvoja poslovanja |
| **Korisnici** | mikro, mala i srednja trgovačka društva, ustanove u vlasništvu fizičkih osoba, zadruge, obrti, djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o. |
| **Aktivnosti** | * dodjela potpora za digitalnu transformaciju poslovanja * organizacija edukacija za unaprjeđivanje digitalnih vještina, odnosno korištenje digitalnih komunikacijskih alata i podizanje razine digitalnih poduzetničkih kompetencija |
| **Indikator provedbe** | * broj i iznos odobrenih potpora za digitalnu transformaciju poslovanja * broj organiziranih edukacija |
| **Izvori financiranja** | proračun Grada Zagreba |

**Posebni cilj 3.**

**Razvoj društvenog poduzetništva te društvene i solidarne ekonomije**

***Mjera 3.1. Potpore za razvoj društvenog poduzetništva te društvene i solidarne ekonomije***

Grad Zagreb ima značajan potencijal za razvoj društvenog poduzetništva te društvene i solidarne ekonomije kao održivijeg gospodarskog modela koji se temelji na poslovanju u skladu s lokalnom zajednicom tj. društvenom dobrobiti i prirodnim ekosustavom. U tom kontekstu društvena i solidarna ekonomija potiču uključivost, otpornost i održivost lokalnih gospodarstava te pridonose jačanju društvene solidarnosti i pravednijih društvenih i ekonomskih odnosa, a time i ostvarivanju ključnih ciljeva Europske unije kao što su društvena kohezija, očuvanje i otvaranje radnih mjesta, društvena inovacija te zaštita okoliša.

U skladu s time poduzetnike s područja društvene i solidarne ekonomije karakterizira davanje veće važnosti ljudima i društvenoj i/ili ekološkoj svrsi nego dobiti, demokratsko i/ili participativno upravljanje, fleksibilni i inovativni radni uvjeti, ponovno ulaganje većine dobiti i viškova radi obavljanja djelatnosti u interesu članova/korisnika ili društva općenito, transparentnost djelovanja, zapošljavanje marginaliziranih skupina društva koje su najviše isključene s tržišta rada, odnosno općenito karakterizira ih stvaranje pozitivnog utjecaja na društvo i okoliš.

S obzirom na potrebe Grada Zagreba, kao i društvene i ekološke zahtjeve i izazove, identificirana su ključna područja djelovanja koja su primarno usmjerena na postizanje klimatski neutralnog i kružnog gospodarstva, a u kojima se posebice žele potaknuti aktivnosti društvenih poduzetnika: zaštita okoliša, sprječavanje nastanka otpada od hrane, energetska učinkovitost i obnovljivi izvori energije. Jednako važno područje djelovanja je i inkluzija marginaliziranih, socijalno osjetljivih skupina kao što su primjerice osobe s invaliditetom, osobe s umanjenom radnom sposobnošću, žrtve nasilja u obitelji, roditelji ili skrbnici djece s teškoćama u razvoju, pripadnici romske nacionalne manjine, beskućnici, žene iznad 50 godina, mladi koji izlaze iz alternativnih oblika skrbi i ustanova socijalne skrbi, *Not in Education, Employment, or Training* (u daljnjem tekstu: NEET populacija) i druge teže zapošljive osobe.

Stoga se u narednom razdoblju planira dodjela financijskih potpora društvenim poduzetnicima posebno vodeći računa o onima koji posluju ili će svoje poslovanje usmjeriti na navedena ključna područja djelovanja.

Također se radi veće vidljivosti, odnosno identifikacije proizvoda, usluga ili samih društvenih poduzetnika planira razvoj metodologije mjerenja utjecaja društvenog poduzetništva na gospodarstvo, okoliš i zajednicu. To bi ujedno pridonijelo i boljim tržišnim prilikama za društvene poduzetnike, kao i lakšem pristupu financiranju.

|  |  |
| --- | --- |
| **Svrha** | promicanje i razvoj društvenog poduzetništva, društvene i solidarne ekonomije radi ostvarivanja ekonomskih, društvenih i okolišnih ciljeva |
| **Korisnici** | mikro, mala i srednja trgovačka društva, zadruge, ustanove, obrti, djelatnosti slobodnih zanimanja |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Zagrebački inovacijski centar d.o.o., Gradski ured za socijalnu zaštitu, zdravstvo, branitelje i osobe s invaliditetom |
| **Aktivnosti** | **▪** dodjela financijskih potpora društvenim poduzetnicima  **▪** aktivnosti na razvoju metodologije mjerenja društvenog, ekonomskog i okolišnog utjecaja  **▪** aktivnosti na povećanju vidljivosti društvenog poduzetništva |
| **Indikator provedbe** | **▪** broj i iznos odobrenih potpora društvenim poduzetnicima  **▪** broj osoba s invaliditetom/osoba s umanjenom radnom sposobnošću/žrtava nasilja u obitelji/roditelja ili skrbnika djece s teškoćama u razvoju/pripadnika romske nacionalne manjine/beskućnika/žena iznad 50 godina/mladih koji izlaze iz alternativnih oblika skrbi i ustanova socijalne skrbi/NEET populacije i drugih teže zapošljivih osoba zaposlenih kod društvenih poduzetnika kojima su odobrene potpore  **▪** izrađena metodologija mjerenja društvenog, ekonomskog i okolišnog utjecaja  **▪** provedene aktivnosti na povećanju vidljivosti društvenog poduzetništva |
| **Izvori financiranja** | **▪** proračun Grada Zagreba, programi i fondovi Europske unije |

***Mjera 3.2. Organiziranje centra podrške za razvoj društvenog poduzetništva i pokretanje društvenih inovacija***

Društveni poduzetnici zadnjih godina počeli su razvijati održivije poslovne modele, međutim to je još uvijek premalo u odnosu na razvojne potencijale i postojeće potrebe.

Nedostatna specijalistička znanja i vještine jedan su od glavnih problema za razvoj, odnosno za postizanje financijske stabilnosti i održivosti poslovanja društvenih poduzetnika.

Također, uočena je potreba za osiguravanjem prostora gdje bi društveni poduzetnici, ali i oni koji bi to tek htjeli postati, imali mogućnost za umrežavanje, razmjenu znanja i iskustava te međusobnu suradnju.

U tom smislu Grad Zagreb planira u okviru postojeće potporne institucije Zagrebački inovacijski centar d.o.o. organizirati novi centar koji bi osiguravao sveobuhvatnu podršku za razvoj društvenog poduzetništva. U tom centru bi društveni poduzetnici, kao i svi zainteresirani, imali mogućnost na jednom mjestu dobiti sve potrebne informacije vezane uz društveno poduzetništvo i poslovanje.

Centar bi također pružao podršku pri osmišljavanju, provedbi i mjerenju učinaka inicijativa društvene ekonomije, odnosno mjerenju društvenog, ekonomskog i okolišnog utjecaja. Mjerenje utjecaja je važno kako bi se vidjelo u kojoj mjeri društveni poduzetnici u svom poslovanju vode računa o solidarnosti i ljudskom dostojanstvu, održivosti okoliša, suodlučivanju i transparentnosti.

Isto tako, bila bi omogućena individualna i stručna savjetovanja, mentorska podrška, kao i korištenje uredskih prostora za vlastite potrebe.

Osim toga, centar bi ujedno bio i mjesto za osmišljavanje i kreiranje novih društvenih inovacija u svrhu rješavanja potreba društva. Naime, društvene inovacije predstavljaju nova rješenja, bilo da se radi o proizvodima, uslugama ili modelima organizacije, koja imaju društvenu misiju te sve više dolaze u fokus kao odgovor na društvene potrebe ili probleme, odnosno kao alat za rješavanje ekonomskih, društvenih i okolišnih izazova, a koji se ne uspijevaju riješiti putem tradicionalnih tržišnih i javnih sustava.

Važno je naglasiti da su društvene inovacije potaknute potrebama građana i nisu nužno vezane uz tehnološki razvoj.

|  |  |
| --- | --- |
| **Svrha** | osiguravanje infrastrukture radi dizanja razine poduzetničkih znanja i vještina društvenih poduzetnika i kompetencija u području društvene ekonomije te razvoja i implementacije društvenih inovacija |
| **Korisnici** | mikro, mala i srednja trgovačka društva, zadruge, ustanove, obrti, djelatnosti slobodnih zanimanja, udruge, fizičke osobe |
| **Nositelj** | Gradski ured za gospodarstvo, ekološku održivost i strategijsko planiranje, Zagrebački inovacijski centar d.o.o. |
| **Sunositelji** | Gradski ured za socijalnu zaštitu, zdravstvo, branitelje i osobe s invaliditetom |
| **Aktivnosti** | **▪** aktivnosti na organiziranju centra podrške za razvoj društvenog poduzetništva i pokretanje društvenih inovacija (definiranje uloge i zadaća centra, kreiranje programa podrške, opremanje prostora i dr.) |
| **Indikator provedbe** | **▪** organiziran centar podrške za razvoj društvenog poduzetništva i pokretanje društvenih inovacija  **▪** broj korisnika koji su koristili usluge centra |
| **Izvori financiranja** | **▪** proračun Grada Zagreba, programi i fondovi Europske unije |

**Posebni cilj 4.**

**Podrška poduzetnicima u razvoju održivog, otpornog i konkurentnog turizma te razvoju kulturnih i kreativnih industrija**

***Mjera 4.1. Potpore poduzetnicima u razvoju održivog, otpornog i konkurentnog turizma***

Grad Zagreb se na turističkom tržištu pozicionirao kao atraktivna turistička destinacija, o čemu svjedoče podaci o kontinuiranom rastu turističkog prometa, iz kojih je vidljivo da su u Gradu Zagrebu u 2019. postavljeni novi turistički rekordi. Pandemija bolesti COVID-19 u 2020. rezultirala je globalnim ograničenjima putovanja, naglašavajući potrebu za aktivnim planiranjem i povećanjem otpornosti na krizne situacije. Unatoč oporavku u 2022., zabilježen je manji broj dolazaka i noćenja u usporedbi s 2019., dok se u prvih osam mjeseci 2023. nastavlja pozitivan trend turističkog prometa u Gradu Zagrebu.

Budući smjerovi razvoja turizma u Gradu Zagrebu jasno su definirani globalnim trendovima na turističkom tržištu. Poseban naglasak stavljen je na održivost, pristupačnost turizma te digitalizaciju poslovanja, faktore koji igraju ključnu ulogu u oblikovanju budućnosti turizma. U skladu s tim, planiraju se poticati poduzetničke aktivnosti s fokusom na razvoj turizma koji je istovremeno održiv, inovativan, otporan i konkurentan. Cilj je razvijati turistički sektor baziran na proizvodima i uslugama više dodane vrijednosti, a koji odražava vrijednosti održivog gospodarstva i društva, te koji je otporan na izazove, potičući istovremeno zelenu i digitalnu tranziciju te ravnomjeran lokalni razvoj.

|  |  |
| --- | --- |
| **Svrha** | poticanje poduzetničkih aktivnosti u turizmu u svrhu razvoja održivog, inovativnog, otpornog i konkurentnog turizma Grada Zagreba |
| **Korisnici** | mikro, mala, srednja trgovačka društva, zadruge, ustanove, obrti, djelatnosti slobodnih zanimanja, udruge, fizičke osobe koje mogu obavljati ugostiteljsku djelatnost i pružati usluge u turizmu sukladno Zakonu o ugostiteljskoj djelatnosti i Zakonu o pružanju usluga u turizmu |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Gradski ured za kulturu i civilno društvo; Gradski ured za obrazovanje, sport i mlade; Turistička zajednica Grada Zagreba; Hrvatska obrtnička komora - Obrtnička komora Zagreb; Udruženje obrtnika grada Zagreba; Hrvatska gospodarska komora- Komora Zagreb, Zagrebački holding d.o.o., Zagrebački velesajam d.o.o. |
| **Aktivnosti** | * stručna i financijska potpora poduzetnicima i drugim subjektima (potpore za razvoj uravnoteženog, prostorno ravnomjernijeg i uključivog turizma te turističkih proizvoda visoke dodane vrijednosti, potpore za smanjenje međusobnog negativnog utjecaja turizma i klimatskih promjena) * poticanje zelene, inovativne i digitalne transformacije poduzetnika u sektoru turizma * edukacija, informiranje i promocija usmjerena prema poduzetnicima i drugim subjektima, a vezana uz razvoj uravnoteženog, prostorno ravnomjernijeg i uključivog turizma |
| **Indikator provedbe** | * broj i iznos odobrenih potpora poduzetnicima i ostalim subjektima * broj ostvarenih suradnji s poduzetnicima, subjektima iz kulturnih, kreativnih, inovativnih, sportskih industrija, znanstvenoistraživačkim institucijama i turističkom industrijom * broj edukativnih, informativnih i promotivnih materijala kojima se potiče na aspekte razvoja održivog, inovativnog, otpornog i konkurentnog turizma Grada Zagreba |
| **Izvori financiranja** | proračun Grada Zagreba, prihodi od turističke pristojbe, programi i fondovi Europske unije |

***Mjera 4.2. Potpore razvoju poduzetništva u kulturnim i kreativnim industrijama***

Kulturni i kreativni sektor temelji se na kreativnosti i talentu pojedinaca i usko je vezan uz inovacije, znanje, nove tehnologije i promicanje koncepta održivog razvoja.

Na temelju prvog mapiranja kulturnih i kreativnih industrija u Hrvatskoj koje je na zahtjev Hrvatskog klastera konkurentnosti kreativnih i kulturnih industrija napravljeno 2015. godine Studijom Mapiranje kreativnih i kulturnih industrija u Republici Hrvatskoj[[18]](#footnote-18) određen je obuhvat od 45 djelatnosti koje su prepoznate kao ključne sastavnice kreativnih i kulturnih industrija u okviru 12 podsektora: muzeji, knjižnice i baština; umjetnost; glazba i izvedbene umjetnosti; dizajn; film; fotografija; zanati (umjetnički obrti); arhitektura; računalni programi, igre i novi mediji, elektronički mediji; izdavaštvo te oglašavanje i tržišno komuniciranje.

Kulturni i kreativni sektor ima važnu ulogu kako u razvoju društva i jačanju socijalne kohezije, tako i razvoju ukupnog gospodarstva. Naime, to je sektor koji ostvaruje značajan rast i u kojem se otvaraju radna mjesta, posebice za mlade. Također, u kontekstu Grada Zagreba, sektor kulturnih i kreativnih industrija može imati važnu ulogu kod urbane revitalizacije zapuštenih gradskih četvrti.

Važno je spomenuti da je kulturni i kreativni sektor jedan od sektora koji je najviše osjetio negativne posljedice krize uzrokovane pandemijom bolesti COVID-19.

S obzirom na socio-ekonomski značaj ovog sektora, planira se dodjela potpora poduzetnicima iz kulturnih i kreativnih industrija, stručna i savjetodavna podrška u poslovanju te podrška povezivanju s industrijom i znanstvenoistraživačkim institucijama.

|  |  |
| --- | --- |
| **Svrha** | poticanje poduzetničkih aktivnosti u kulturnom i kreativnom sektoru radi ostvarenja prihoda od kulturnih i kreativnih djelatnosti, otvaranja novih radnih mjesta te povezivanje kulture, kreativnosti (inovacija) i gospodarstva |
| **Korisnici** | mikro, mala, srednja trgovačka društva i ustanove u vlasništvu fizičkih osoba, obrti, djelatnosti slobodnih zanimanja i umjetničke organizacije iz područja kulturnog i kreativnog sektora |
| **Nositelj** | Gradski ured za gospodarstvo, ekološku održivost i strategijsko planiranje |
| **Sunositelji** | Gradski ured za kulturu i civilno društvo, Hrvatska obrtnička komora **-** Obrtnička komora Zagreb, Udruženje obrtnika grada Zagreba, Hrvatska gospodarska komora - Komora Zagreb, Zagrebački inovacijski centar d.o.o. |
| **Aktivnosti** | * dodjela potpora poduzetnicima i drugim subjektima iz kulturnih i kreativnih djelatnosti te pružanje inkubacijske potpore * poticanje suradnje poduzetnika iz kulturnih i kreativnih djelatnosti s industrijom i znanstvenoistraživačkim institucijama te transfera tehnologije i znanja |
| **Indikator provedbe** | * broj i iznos odobrenih potpora poduzetnicima i drugim subjektima iz kulturnih i kreativnih djelatnosti * ostvarena suradnja poduzetnika iz kulturnih i kreativnih djelatnosti s industrijom i znanstvenoistraživačkim institucijama |
| **Izvori financiranja** | proračun Grada Zagreba, prihodi od turističke pristojbe |

6. PROVEDBA PROGRAMA

Program će se provoditi na temelju provedbenih akata koje će donositi gradonačelnik Grada Zagreba, Gradska skupština Grada Zagreba ili drugi nositelji/sunositelji mjera.

Za kontrolu korištenja sredstava koja se dodjeljuju iz proračuna Grada Zagreba na temelju ovoga Programa zadužuje se Gradski ured za gospodarstvo, ekološku održivost i strategijsko planiranje.

Sredstva za provedbu ovoga Programa će se osigurati iz različitih izvora, ovisno o mogućnostima – gradski proračun, državni proračun, programi i fondovi Europske unije, kao i putem aktivnosti svih relevantnih dionika u provedbi Programa.

7. PRIJELAZNE I ZAVRŠNE ODREDBE

Korisnici ovoga Programa su mali i srednji poduzetnici sukladno preporuci Komisije (EK) 2003/361/EZ od 6. svibnja 2003. o definiciji mikro, malih i srednjih poduzetnika i Prilogu 1. Uredbi Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. ugovora, kao i drugi poslovni subjekti koji se bave razvojem, istraživanjem, novim i visokim tehnologijama.

Korisnici moraju imati sjedište na području Grada Zagreba. Iznimno, u slučaju organiziranja događanja kojima se promovira obrtništvo i poduzetništvo iz Mjere 1.5. Potpore za promicanje poduzetničkih aktivnosti, stvara turistički proizvod visoke dodane vrijednosti iz Mjere 4.1. Potpore poduzetnicima u razvoju održivog, otpornog i konkurentnog turizma te potiče kulturno kreativni sektor iz Mjere 4.2. Potpore razvoju poduzetništva u kulturnim i kreativnim industrijama, korisnici ne moraju imati sjedište na području Grada Zagreba, ali se događanja za koja se traže potpore moraju održavati na području Grada Zagreba.

Potpore koje se odobravaju i dodjeljuju, na temelju ovoga Programa, su potpore male vrijednosti sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske unije L 2023/2831 od 15. prosinca 2023.).

Postupci započeti prema Programu poticanja razvoja obrta, malog i srednjeg poduzetništva u Gradu Zagrebu 2019. – 2023. (Službeni glasnik Grada Zagreba 6/19) i aktima donesenim na temelju navedenog programa, dovršit će se sukladno odredbama navedenog programa i njegovim provedbenim aktima.

Za provedbu Programa poticanja razvoja obrta, malog i srednjeg poduzetništva u Gradu Zagrebu 2024. - 2030. zadužuje se Gradski ured za gospodarstvo, ekološku održivost i strategijsko planiranje.

Ovaj će Program biti objavljen u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

Joško Klisović

1. Europska komisija, Annual report on European SMEs 2022/2023, srpanj 2023., dostupno na:

   <https://publications.jrc.ec.europa.eu/repository/handle/JRC134336> [↑](#footnote-ref-1)
2. United Nations, Promoting the social and solidarity economy for sustainable development, Resolution adopted by the General Assembly on 18 April 2023, A/RES/77/281, dostupno na <https://documents.un.org/prod/ods.nsf/xpSearchResultsM.xsp> [↑](#footnote-ref-2)
3. Commission of the European communities, **Communication from the Commission to the Council, the European Parliament, the European Economic and Social Committee and the Committee of the Regions - “Think Small First” - A “Small Business Act” for Europe**, COM(2008) 394 final, Bruxelles, 25.6.2008., dostupno na <https://eur-lex.europa.eu/legal-content/HR/TXT/?uri=celex%3A52008DC0394> [↑](#footnote-ref-3)
4. Europska komisija, Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija, Europski zeleni plan, COM(2019) 640 final, Bruxelles, 11.12.2019., dostupno na <https://eur-lex.europa.eu/legal-content/HR/TXT/?uri=CELEX%3A52019DC0640&qid=1692880560936> [↑](#footnote-ref-4)
5. Europska komisija, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija,Nova industrijska strategija za EuropuCOM(2020) 102 final, Bruxelles, 10.3.2020., dostupno na <https://eur-lex.europa.eu/legal-content/HR/TXT/?uri=CELEX:52020DC0102> [↑](#footnote-ref-5)
6. Europska komisija, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija,Ažuriranje nove industrijske strategije za 2020.: izgradnja snažnijeg jedinstvenog tržišta za oporavak Europe, COM(2021) 350 final, Bruxelles, 5.5.2021., dostupno na <https://eur-lex.europa.eu/legal-content/HR/TXT/?uri=CELEX:52021DC0350> [↑](#footnote-ref-6)
7. Europska komisija, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Strategija za MSP-ove i održivu i digitalnu Europu, COM(2020) 103 final, Bruxelles, 10.3.2020., dostupno na <https://eur-lex.europa.eu/legal-content/HR/ALL/?uri=CELEX:52020DC0103> [↑](#footnote-ref-7)
8. Europska komisija, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija,Izgradnja gospodarstva za ljude: akcijski plan za socijalnu ekonomiju, COM(2021) 778 final, Bruxelles, 9.12.2021., dostupno na <https://eur-lex.europa.eu/legal-content/HR/TXT/?uri=CELEX%3A52021DC0778&qid=1692883980066> [↑](#footnote-ref-8)
9. Europska komisija, Prijedlog Preporuke vijeća o razvoju okvirnih uvjeta za socijalnu ekonomiju; COM(2023) 316 final 2023/0179(NLE), Strasbourg, 13.6.2023., dostupno na

   <https://eur-lex.europa.eu/legal-content/HR/TXT/?uri=CELEX%3A52023DC0316&qid=1694767270526> [↑](#footnote-ref-9)
10. Nacionalna razvojna strategija Republike Hrvatske do 2030. (Narodne novine 13/21) dostupna na <https://narodne-novine.nn.hr/clanci/sluzbeni/2021_02_13_230.html> [↑](#footnote-ref-10)
11. Strategija razvoja održivog turizma do 2030. godine (Narodne novine 2/23), dostupna na <https://narodne-novine.nn.hr/clanci/sluzbeni/full/2023_01_2_18.html> [↑](#footnote-ref-11)
12. Plan razvoja Grada Zagreba za razdoblje do kraja 2027. (Službeni glasnik Grada Zagreba 3/24), dostupan na <https://zagreb.hr/plan-razvoja-grada-zagreba-za-razdoblje-do-kraja-2/195136> [↑](#footnote-ref-12)
13. Provedbeni program Grada Zagreba za razdoblje od 2021. do 2025. godine, dostupan na <https://www.zagreb.hr/provedbeni-program-grada-zagreba-za-razdoblje-od-2/184951> [↑](#footnote-ref-13)
14. Zagrebačka strategija izjednačavanja mogućnosti za osobe s invaliditetom u razdoblju od 2022. do 2025. (Službeni glasnik Grada Zagreba 22/22), dostupna na <https://www1.zagreb.hr/sluzbeni-glasnik/#/app/akt?id=e20b57b5-70fc-4549-9df7-b40c085d2464> [↑](#footnote-ref-14)
15. Zagrebačka strategija borbe protiv siromaštva i socijalne isključenosti za razdoblje od 2021. do 2025. godine (Službeni glasnik Grada Zagreba 8/21), dostupna na <https://www.zagreb.hr/zagrebacka-strategija-borbe-protiv-siromastva-i-so/170235> [↑](#footnote-ref-15)
16. Okvirna strategija pametnog Grada Zagreba – Zagreb Smart City – vizija do 2030. godine (Službeni glasnik Grada Zagreba 4/19), dostupna na <https://www1.zagreb.hr/sluzbeni-glasnik/#/app/akt?id=2696767a-cf5a-4f8d-94e6-ee6e9d0367f5> [↑](#footnote-ref-16)
17. Za potrebe analize kao djelatnosti koje se mogu ubrojiti u „realni sektor“ obuhvaćene su djelatnosti **A** Poljoprivreda, šumarstvo i ribarstvo, **B** Rudarstvo i vađenje, **C** Prerađivačka industrija, **D** Opskrba električnom energijom, plinom, parom i klimatizacija, **E** Opskrba vodom, uklanjanje otpadnih voda, gospodarenje otpadom te djelatnosti sanacije okoliša i **F** Građevinarstvo. [↑](#footnote-ref-17)
18. Projektna studija Mapiranje kreativnih i kulturnih industrija u Republici Hrvatskoj, dostupna na http://hkkkki.eu/dokumenti/mapiranje.pdf [↑](#footnote-ref-18)